text:
Parkinsonfelagið fingið nýggja nevnd
Á aðalfundi í Parkinsonfelagnum leygardagin 24. februar varð nýggj nevnd vald og á fyrsta nevndarfyndinum týskvøldi 13. mars, skipaði nýggja nevndin seg soleiðis. Durid Johannesen, forkvinna, Bernhardina Eliasen, kassameistari, Joy Simonsen, skrivari, Kemm Poulsen, nevndarlimur og John William Joensen, næstformaður
--------
Ársfrágreiðing 2017
PARKINSONFELAGIÐ
Á seinasta aðalfundi, 25. februar 2017, varð tann broytingin í nevndini at Gudny Benjaminsdóttir og Eyðun Simonsen ikki ynsktu afturvæl.
Í nevndia komu ístaðin Eyðbritt Eysturstein sum limur og Sanna Andrassardóttir sum varðalimur.
Nevndin skipaði seg soleiðis:
Durid Johannesen forkvinna
John William Joensen næstformaður
Eyðbritt Eysturstein peningarøkil
Sofía Jacobsen skrivari
Jákup Lamhauge nevndarlimur
Margretha Mortensen varalimur
Sanna Andrassardóttir varalimur
Limatiltøk
Vit skipaðu fyri tveimum fyriletrum um Parkinson.
Í apríl skipaðu vit fyri tiltakið á Hafnia, við Kristian Vinge neurologi og Anders Clausens, neurol. sjúkrarøktarfrøðingi.
Í oktober skipaðu vit fyri fyrilestri í MBF húsinum, við Sára Bech, neurologi, har Maria Skalum Petersen eisini luttók.
Limafundur í Suðuroy í samband við at vit vóru á ráðstevnu í Pálshøll.
Ongin jólafundur var í ár. Orkan hjá nevndini var uppi, vit raðfestu at steðga við tiltøkum frá november av. Tað var vit blandaðum kenslum, men nakað sum vit mettu var neyðugt.
Tiltøk fyri avvarðandi
Í marsmánað skipaðu fyri tveimum tiltøkum
fyri støk, sum hava Parkinson og fyri hjún har annar hevur Parkinson
fyri børn, barnabørn og vinfólki hjá fólki, sum hava Parkinson
Undirvísari var Sigrun Heldarskarð, psykoterapeutur og sjúkrarøktarfrøðingur. Evnið var ‘um lívið, tá kronisk sjúka rakar’. Hetta riggaði væl, bæði skeiðini vóru fultteknað.
Neurologiska ambulatoriið
Skipanin við neurologunum virkar. Teir báðir neurologarnir, sum taka sær av parkinson sjúklingum, koma tilsamans 6 x 2 dagar um árið. Bíðitíðin til at nýggj sleppa framat er 9 mdr. Ofta koma avboð, so sleppa tey fyrr til. Á neuro.amb. halda tey ikki, at fólk eru so ótolin at bíða, men tað vil sjálvandi verða onkur, sum heldur at tey sleppa ov sjálvdan til.
Neurologiska ambulatoriið hevur nú fingið samstarv við fysioterapiina á LS. Ætlanin var, at allir sjúklingar skuldu fáa eina viðtalu við ein fys., men enn er ongin føst mannagongd komin í gongd. Tað vísir seg sum um, at tað er tilvildarligt hvør verður ávístur.
Skipa var fyri at eitt lið vandi 4 vikur í heyst. Tað vóru 5 luttakarar í tí umfarinum, tað vóru nøkur sum takkaðu nei. Úrslitini vóru sera góð og kanningar, sum vóru gjørdar áðrenn og aftaná vístu, at allir luttakararnir betraðu sítt funktiónsstøði signifikant. Arbeitt verður við at menna hesa tænstu og vænta vit at hoyra meira um hetta í næstum.
Fysioterapi
Í NPR (Nordisk Parkinsonråd) hava vit nú eitt norðurlendsk samstarv ímillum fysioterapeutar. Endamálið er at fysioterapeutar, sum arbeiða við Parkinson og eru væl inni í sjúkuni, venjing og viðgerð, samstarva og stuðla hvørjum øðrum og luta nýggjastu og bestu vitan, so tann sjúki og teirra avvarðandi fáa bestu ráðgeving og venjing. Umboð fyri Parkinsonfelagið er Bjartur Thomsen, fysioterapeutur og kandidatur í ítrótti.
Fótarøkt
Í mai sendu vit soljóðandi skriv til Siri Stenberg, landstýriskvinnuna í Heilsumálum,
Vit vilja við hesum heita á teg taka stig til at ískoyti verður veitt til fótarøkt til fólk sum hava Parkinson, eftir sama leisti sum í
Kunngerð um ískoyti til gjald fyri veiting hjá statsautoriseraðum fótterapeuti, frá 13. juni 2013
Svari var at tað tíverri í løtuni ikki er fíggjarligt rúm fyri at økja um veitingarnar hjá Heilsutrugd, tí játtanarkarmurin er so tepur. Landstýriskvinnan viðurkennir, at sjúklingar við Parkisnon høvdu haft ágóðan av fótarøkt, og hevði ískoyti frá Heilsutrygd eisini komið væl við.
200 ára hald
Altjóða parkinsondagin, 11. Apríl, tá 200 ár vóru liðin síðan sjúkan fyrstu ferð var orða, vóru vit klár við 6 stuttum teknifilmum. Vit vóru við í einum samstarvi við svensku og norsku parkinsonfeløgini, sum høvdu fingið gjørt filmarnar sum skuldu vera vístir fyrstu ferð 11.apríl 2017. Filmarnir, sum vit høvdu fingið føroyska talu til, lýsa ymisk evni um Parkinon, tað er upplýsandi bæði fyri ung sum eldri.
KVF vísti filmarnar í steðginum millum sendingarnar tað kvøldið.
Á degnum eggjaðu vit fólki til at leggja myndir út á facebook og seta merkið # UniteForParkinsons, og nógv so gjørdu. Hetta bleiv gjørt um allan heimin og hugaligt var at síggja stuðulin sum átakið fekk. Vit fingu afturmelding frá EPDA, sum stóð fyri átakinum, at Føroyar vóru væl umboðaðar.
Pálshøll
Aftur i 2017 skipaði Pálshøll, saman við okkum, fyri venjingarráðstevnu fyri fólk við Parkinson og teirra avvarðandi, og aftur hesaferð var tað bæði sera hugnaligt og fakliga stimbrandi. Vant var bæði í hyli og uppi á turrum.
Nordisk Parkinsonråds Årsmøte _ NPR
Norðurlendski Parkinsonfundurin var fyriskipaður av Parkinsonsamtökin og var hildin í Reykjavik. Durid Johannesen, forkvinna, John William Joensen, næstformaður og Eyðbritt Eysturstein, kassameistari umboðaðu felagið.
Tað var ein góður fundur, har vit vóru saman við fólki úr grannalondunum, sum eisini arbeiða fyri at betra um korini hjá fólki við Parkinson og teirra avvarðandi. Vit samtalaðu um hvussu og hvat vit hvør sær arbeiða við, og fingu vit góð hugskot til hvat og hvussu arbeiðast kann.
Hetta var fyrstu ferð at fysioterapeutar vóru við, ein úr hvørjum landið, 6 í alt.
European Parkinson's Disesase Asociation _ EPDA
EPDA er samtakið hjá Parkinsonfeløgunum í Europa.
Í november vóru Durid og John William í London á EPDA-ráðstevnu.
Har kom nógv áhugavert fram á fundunum eins og vit fingu gevandi samrøður við tey ymsu umboðini.
Skipa var fyri workshop, har man kundi velja seg inn á evni sum man hevði áhuga í. Vit valdu okkum inn á evnini um ‘Hjálp til sjálvhjálp’ og ‘At gera tvørfaklig viðgerðartoymi’.
Røtt var um hvussu arbeitt verður við at kunna um Parkinsonsjúkuna, at fáa tey ráaðandi í teimum ymisku londinum at betra um heilsutænastur og viðgerð.
Menning av heilsustarvsfólkið
Í ávíkavist juni og juli sendu vit tveir fysioterapeutar,
Anna Berg Danielsen, fysioterapeutur á ls og neuro amb.
Bjartur Thomsen, fysioterapeutur og umboð fyri Parkinsonfelagið í NPR
á skeið í PwR - Parkinson Wellness Recovery í Norra. Hetta er eitt nýtt slag av venjing, sum er mett vera serliga góð til fólk við Parkinson.
Í oktober mánað varð skipað fyri skeið undir heitunum ‘Skeið í parkinson sjúku - samstarv og samskipan’.
Í samstarvi millum Heilsu- og umsorganartænastuna hjá Tórshavnar kommunu, Norðoya Bú- og Heimatænastu og Parkinsonfelagið vóru 32 sjúkrarøktarfrøðingar, heilsurøktarar, ergo- og fysioterapeutar á skeiði í fimm dagar í Klaksvík.
Endamálið var at betra um vitanina um Parkinsonsjúkuna hjá heilsustarsvfólki. Luttakarar vóru frá øllum eldraøkjunum í Føroyum, frá Landssjúkrahúsinum og Klaksvíkar Sjúkrahúsi. Undirvísarar vóru úr Føroyum og Danmark, teir bestu á økinum. Luttakarnir søgdu seg fáa nógv burturúr, og lótu sera væl æt skeiðinum. M.a. undirvístu áðurnevndu fysioterapeutar á skeiðinum.
Stuðul
Vit søktu kommunur um fíggjarligan stuðul til virksemið felagsins. Vit eru sera takksom fyri tann stuðulin, sum kommunurnar kring landið veita okkum.
Í samband við at vit hava skipa fyri so nógvum ymiskum í ár, søktu vit fleiri feløg um stuðul og skulu tey hava stóra takk fyri veittan stuðul. Uttan teirra hjálp høvdu vit ikki kunna skipa fyri øllum hesum tiltøkunum í ár.
Vit hava eisini fingið gávur í sambandi við andlát, og fer hesin peningur í jarðarferðargrunnin, sum er eyðmerktur til gransking og at stuðla útbúgving og menning av heilsustarvsfólki, sum arbeiða við Parkinson.
Tá Elis Poulsen hevði 65 ára føðingardag, skipaðu vinfólk og starvsfelagar hjá honum fyri einum heiðurstiltaki fyri at takka honum fyri arbeiðið, hann hevur gjørt fyri dansibandstónleikin. Í hesum sambandi fekk Parkinsonfelagið 20.000 kr.
Í samband við at Eyðun Ásason, tónleikari og sangari, skuldið fáa DBS operatión, skipaði SALT fyri stuðulskonsert í Saltsiloini á Drelnesi. Í tí sambandi stuðlaði Salt Parkinsonfelagið við 10.000 kr.
Almen kunning
Vit fáa alsamt fyrispurningar frá stovnum og røktarheimum um parkinsonsjúkuna.
Eisini fáa vit fyrispurningar frá ungum lesandi sum gera verkætlanir um Parkinson um ymiskt viðvíkjandi sjúkuni, bæði frá fólkaskúlanum, miðnám og víðari lestri. Hetta gleðast vit um og vilja fegin vera til hjálpar.
Til tess at lætta um og betra samskiftið millum limirnar og felagið, er greitt, at neyðugt er at nýta teldupost fram um vanlig brøv. Flestu limirnir nýta teldu og alnót, og hava vit teldupostadressuna hjá meir enn helminginum av limunum. At samskifta við teldupostið lættir nógv um, er bæði skjótari og bíligari.
Heimasíðan verður javnan dagførd, og verður eisini brúkt til at hava kunning liggjandi.
Facebook er eisini ein viðkomandi kunningar- og samskiftismiðil, og hava vit ein vanga har, sum vit brúka til ymiska felagsviðkomandi kunning.
Durid Johannesen
forkvinna


c: text/html

text:
Silda- og svartkjaftakanningar lidnar
Kanningin er skipað sum altjóða felagskanning undir ICES, har Føroyar luttaka saman við Noregi, Íslandi, Danmark og Russlandi.
Magnus Heinason kom týsdagin aftur av silda- og svartkjaftakanningum norðan fyri Føroyar. Nakað tað sama var skrásett av norðhavssild sum í fjør, meðan nøgdin av svartkjafti var nakað minni í ár. Tað sigur Havstovan.
Havstovan sigur, at kanningarúrslitini frá ári til ár kunnu ikki beinleiðis sammetast, tí kanningarnar verða ikki altíð gjørdar í somu økjum.
Sum heild stóð sildin javnt spjødd norðan fyri Føroyar, men minni var at síggja suður móti Íslandsrygginum og føroyska landgrunninum, og eystur móti sjómarkinum.
Tað er framvegis í høvuðsheitum stór og gomul sild, sum stendur í hesum økinum, men í ár sást eisini nógv av fimm ára gamlari sild, serliga í landnyrðingspartinum av kanningarøkinum.
Svartkjaftur var at síggja upp at føroyska landgrunninum, á og móti Íslandsrygginum og eystan fyri 3°V. Útbreiðslan í ár er heldur øðrvísi enn undanfarnu 3 til 4 árini, tá svartkjaftur hevur verið at sæð í mestsum øllum føroyska kanningarøkinum.
Kanningin er skipað sum altjóða felagskanning undir ICES, har Føroyar luttaka saman við Noregi, Íslandi, Danmark og Russlandi. Hini skipini eru framvegis í gongd við at kanna havøkini norðan fyri okkum.
Samlaða nøgdin av norðhavssild, har tølini frá øllum rannsóknarskipunum verða við, verður roknað á fundi um hálvan juni.
Mest lisið í farnu viku
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Løtan er ikki røtt
Gjørd av byggiblokkum
Doyði av e-sigarettini
Hetta kann ikki góðtakast
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Konsert við Siloakórinum
Reyðmaðkurin hvørvur úr troyttari jørð
So ymisk og tó
Hamas: 50 av teimum sum mánadagin lótu lív í Gaza, vóru okkara limir
Nær var tað?
Leivur Frederiksen tippar
Mikkel skal føða
Naddoddur, eitt virkið bátafelag
Samband
Postboks 226
FO-600 Saltangará

robotstxt: allowed

filter: keep


text:
Svumu úr Tjørnuvík til Risan og Kellingina
ítróttur18-08-2017 - 23:50 - Jóanis Nielsen
Vit byrjaðu her í Tjørnuvík og svumu so 4,7 km norður til Risan og Kellingina, tað skrivar Erlendur Simonsen á Facebook.
Tað vóru 7 mans við í svimjingini, tað tók teim 1 tima og 30 minuttir at svimja úr Tjørnuvík til Risan og Kellingina, teir fylgdust allan teinin.
Mennirnir vóru: Erlendur Simonsen,Jon Hestoy, Erling Eidesgaard, Niels Juel Arge, Erling Høgnesen, Oluf Færø og Sámal Olsen.
Sí eisini myndirnar niðanfyri. Barbara Hestoy eigur myndirnar.


text:
19. juni 1972Nr. 44
Løgtingslóg um val til allar føroyskar kommunur, sum seinast broytt við løgtingslóg nr. 97 frá 15. november 2006
I Valrættur og valbæri.
§ 1.1) 2) 3) Valrætt og valbæri til bygda(r)ráðsval/býráðsval hevur hvør tann, sum
a) Hevur fylt 18 ár og annars lýkur hinar treytirnar fyri valrætti og valbæri til løgtingið.
b) er tilmeldaður fólkayvirlitið í avvarðandi kommunu í seinasta lagi 2 vikur áðrenn tann dagin, valið fer fram.
c) og sum valdagin framvegis er búsitandi í kommununi.
Stk. 2. 3) 4) Hóast stk. 1, litra a, hava ríkisborgarar úr øðrum londum valrætt og valbæri til kommunuval, um so er, at teir hava havt fastan bústað í Føroyum seinastu 3 árini undan valinum.
Stk. 3. Eingin, sum stendur ikki á vallistanum, kann útinna valrætt.
Stk. 4.. Um onkur er komin á vallistan, men sum ikki longur er fastbúgvandi í kommununi, hevur hann ikki rætt til at velja.
§ 2. 2) Bygda(r)áðslimirnir/býráðslimirnir verða valdir fyri 4 ár, og allir limir fara frá í senn.
Stk. 2. Hendir tað, at limur doyr ella av aðrari orsøk fer frá, áðrenn 4-ára valskeiðið er farið, verður møguligi eftirmaður hansara bert at sita ta tíð, ið eftir er av valskeiðinum.
Stk. 3. Regluligt val fer fram annan týsdag í november, og valskeiðið gongur frá 1. januar árið eftir.
II. Fyrireikingar til valið.
§ 3. 1) 2) 3) Valið verður fyrireikað og fyriskipað undir leiðslu av eini valnevnd, sum sett er av bygda(r)ráðnum/býráðnum. Nevndin hevur í minsta lagi 3 limir og skipar seg sjálv. Nevndin sitir sama tíðarskeið sum bygdarráðið/býráðið. Bygda(r)ráðslimur/býráðslimur ella persónur, sum er uppskotin sum valevni, kann ikki vera limur í valnevndini.
Stk. 2. Landsstýrismaðurin lýsir í minsta lagi 6 vikur fyri valdagin:
1) nær, ið valdagurin er,
2) hvar valevnislistar skulu latast inn og
3) seinastu freist at lata valevnislistar inn.
Stk. 3. 3) Í seinasta lagi eina viku framman undan valinum almannakunnger valnevndin stað og klokkutíð fyri valið. Atkvøðugreiðslan byrjar kl. 10.00 fyrrapart og heldur fram til kl. 20.00, ella so leingi veljarar møta uttan steðg.
Stk. 4. Eingin má av arbeiðsgevara vera so mikið bundin, at hann fær ikki høvi til at velja.
§ 4. Valið verður fyrireikað við listum yvir veljararnar. Vallistin verður gjørdur í seinasta lagi 1. september í tí ári, sum valið fer fram, yvir teir veljarar, ið tá lúka treytirnar fyri valrætti, og so skjótt sum valdagurin er ásettur, verður gjørdur eykalisti yvir teir persónar, sum, aftan á at høvuðsvallistin er gjørdur og til valið fer fram, ætlast valdagin at lúka aldurstreytina og hinar treytirnar fyri valrætti, sbr. § 1.
Stk. 2. Vallistarnir verða gjørdir í 2 eintøkum, sum verða at goyma hvørt fyri seg, og teir skulu verða merktir „Vallisti til kommunuval“.
Stk. 3. Í seinasta lagi 4 vikur framman undan valinum skulu vallistarnir verða framlagdir til alment eftirlit, og teir verða liggjandi frammi í 2 vikur á einum staði, ið liggur høgliga fyri hjá íbúgvarunum. Lýst verður um hetta á vanligan hátt 5 vikur framman undan valinum.
Stk. 4. 3) Kæra um, at onkur av órøttum er komin á listan, ella onkur rættkomin ikki er tikin við, skal í seinasta lagi 1 viku fyri valdagin verða send bygda(r)ráðnum/býráðnum, sum kannar og tekur endaliga avgerð í málinum.
Stk. 5. 5) Vísir tað seg, eftir at freistin í stk. 4 er farin, at onkur rættkomin ikki er tikin við á listan, ella at onkur av órøttum er komin á listan, kann bygdarráðið/býráðið á fundi í seinasta lagi dagin fyri valið rætta hetta.
III Valkort
§ 5. 2) Bygda(r)ráðið/býráðið kann gera av, at valkort verða send út til veljararnar. Tey skulu innihalda upplýsingar um navn og bústað veljarans og talnummar hansara á vallistanum, og tey skulu verða útsend í seinasta lagi 2 vikur framman undan valinum.
IV Valevnislistar.
§ 6. 1) 2) 6) Atkvøðugreiðslan fer fram sambært valevnislistum, har ávísir persónar eru uppskotnir sum valevni.
Stk. 2. Valevnislistarnir mugu vera valnevndarformanninum ella kommununi í hendi í seinasta lagi kl. 18.00, 3 vikur undan valdegnum.
Stk. 3. 3) Listin skal vera undirskrivaður av í minsta lagi 15 og í mesta lagi 25 veljarum sum stillarum, og hjálagdur skal vera serligur listi yvir stillararnar, har teir eru skilliga lýstir við navni, starvi, bústaði og føðingardegi. Er íbúgvaratalið í kommununi minni enn 1000, eru 10 stillarar nóg nógvir. Er íbúgvaratalið minni enn 200, eru 5 stillarar nóg nógvir. Listin skal vera latin inn av einum stillara, og hesin hevur rætt til á einum avriti av valevnislistanum at fáa kvittan frá formanninum ella kommununi fyri, at listin er móttikin og nær. Ein persónur kann bert vera stillari á einum lista. Er ein persónur stillari á fleiri listum, verður hann at strika á øllum.
Stk. 4. Ein listi kann hava færri og í mesta lagi 4 valevni fleiri enn tað samlaða talið av bygda(r)ráðslimum/býráðslimum, ið skulu verða valdir. Um henda treyt verður ikki hildin, skal listin verða lýstur ógildugur. Um talið á valevnum á øllum listunum samanlagt ikki er 2 fleiri enn talið á bygdarráðslimum/býráðslimum, ið skulu verða valdir, skal valnevndin, tá uppstillingarfreistin er úti, gera ein valevnislista, so talið á valevnum kemur upp á tað ásetta.
Stk. 5. 3) Valevnini skulu vera skilliga lýst við navni, starvi, bústaði og føðingardegi, so at eingin samanblanding við nakran annan valbæran persón stendst av. Er okkurt valevni ikki valbært, ella er tað so óskilliga lýst, at ivi kann vera um, hvønn valbæran persón sipað verður til, verður navn hansara strikað av listanum.
Stk. 6. Heldur valnevndin, at ein rættstundis innlatin valevnislisti er so ófullfíggjaður, at neyðugt er at gera hann ógildugan, skal nevndin beinanvegin boða viðkomandi stillara frá hesum og geva honum høvi til innan 24 tímar at bøta um brekið.
Stk. 7. Er ein persónur uppstillaður á fleiri listum, skal valnevndin siga honum frá hesum. Hann kann tá skrivliga yvirfyri valnevndini siga frá, um hann bert vil standa á einum lista og hvørjum. Valnevndin skal hava gjørt honum tað kunnugt seinast 12. dagin undan valinum, og skal hann hava svarað valnevndini seinast 11. dagin undan valinum, so stillararnir á hinum listunum, sum viðkomandi stóð á, kunnu fáa høvi til innan 24 tímar at seta annað valevni í hansara stað.
Stk. 8. Um valevnislisti verður lýstur ógildur, ella um valevni ella stillari verður strikaður av listanum, skal henda avgerð nevndarinnar, sum er endalig, verða skrivað í valbókina, og úrskrift úr henni um hetta skjótast møguligt, og í øllum førum fyri valið, verða send tí stillara, sum listan hevur latið inn.
§ 7. 1) 5) Teir av valnevndini góðkendu valevnislistar fáa hvør sær eitt bókstavfrámerki (A, B, C o.s.fr.), og á hvørjum lista verður sett talnummar (1, 2, 3 o.s.fr.) framman fyri hvørt valevni í somu raðfylgju, sum tey av stillarunum eru uppsett. Bókstavafrámerking hjá flokki, sum hevur rætt at taka lut í løgtingsvali, eigur at vera sami bókstavur, sum flokkurin áður hevur nýtt í sambandi við løgtingsval.
V. Atkvøðingarøki.
§ 8. Bygda(r)ráðini/býráðini kunnu gera av, at kommunan verður býtt upp í tvey ella fleiri atkvøðingarøki, soleiðis at atkvøðugreiðslan og uppteljingin av atkøvðunum fara fram í hvørjum øki sær.
Stk. 2. Somuleiðis kunnu nú bygda(r)ráðini/býráðini gera av, at eitt atkvøðingarøki verður niðurlagt. Avgerð um hetta verður at lýsa í bløðunum ella á annan fullgóðan hátt.
Stk. 3. 3) Meðan atkvøðugreiðslan í kommununum, sum ikki eru býttar upp í fleiri atkvøðuøki, fer fram undir leiðslu av teirri av bygda(r)ráðnum/býráðnum valdu valnevnd, sbr. § 3, so verður í kommunum við fleiri atkvøðuøkjum sett serligt stýri við valstýrarum fyri hvørt økið at stíla fyri valinum har. Hesi valstýri verða sett av bygda(r)ráðnum/býráðnum eftir vanligum reglum fyri val av nevndum (lutfalsvalháttur). Valstýrið, sum skal hava í minsta lagi 3, í mesta lagi 9 limir, skipar seg sjálvt. Eingin veljari kann bera seg undan vali til valstýrara, uttan so at hann hevur lógligt forfall. Bygda(r)ráðslimur/býráðslimur ella persónur, sum er uppskotin sum valevni, kann ikki vera limur í valstýrinum.
VI Atkvøðuseðlar.
§ 9. Til valdagin og valstaðin útvegar valnevndin neyðugt tal av atkvøðuseðlum, sum allir skulu vera til staðar í valhølinum, tá valið byrjar.
Stk. 2. Atkvøðuseðilin skal vera soleiðis háttaður, at ikki sæst í gjøgnum hann, og hann skal í skilligum prenti innihalda upplýsing um valdag og valár, bókstav- og møguligt floksfrámerki (vallisti A, vallisti B, vallisti C o.s.fr.) í so nógvum reglum, sum talið av valevnislistum, og harumframt nøvnini á øllum valevnum í somu raðfylgju og við somu nummarmerking, sum tey eru lýst á valevnislistunum, sí tó niðanfyri undir § 10.
Stk. 3. Valevnislistarnir skulu verða skildir hvør frá øðrum við prentaðari grovari striku, meðan nøvnini á valevnunum verða skild hvørt frá øðrum við tunnari prentaðari striku.
Stk. 4. Einki annað orð, bókstavur ella frámerki má vera á nøkrum atkvøðuseðli, hvørki við prenti, skrift ella á annan hátt.
§ 10. 2) (Strikað).
VII Valhøli, atkvøðurúm og atkvøðukassar.
§ 11. 3) Atkvøðugreiðslan fer fram í einum ella fleiri hølum, sum bygda(r)ráðið/býráðið ávísir, har atkvøðurúm í neyðugum tali eru sett upp. Atkvøðurúmini skulu vera soleiðis háttað, at ongin hevur møguleika fyri uttanífrá at síggja, hvussu avvarðandi hevur atkvøtt. Atkvøðurúmini skulu vera útgjørd við tí, sum er neyðugt fyri at atkvøða.
Stk. 2. Á valstøðunum – bæði í sjálvum valhølinum og í atkvøðurúmunum – skulu frá tí valið byrjar, yvirlit yvir valevnini við bókstavi og nummar teirra verða uppslignir. Somuleiðis skal verða uppsligin ein prentað vegleiðing fyri veljararnar, sum skal innihalda tær greinir í hesi lóg, sum mestan týdning hava fyri sjálvt valið.
Stk. 3. Valnevndin útvega ein ella fleiri atkvøðukassar, ið skulu vera læstir, meðan atkvøðugreiðslan fer fram, og annars soleiðis háttaðir, at eingin atkvøðuseðil kann verða tikin uppúr, uttan kassin verður latin upp.
VIII Atkvøðugreiðslan.
§ 12. 3) Valið byrjar við, at formaðurin í valnevndini/valstýrinum ger kunnugt nøvnini á limum nevndarinnar, talið á bygda(r)ráðslimum/býráðslimum, ið skulu verða valdir og teir sbr. § 6 móttiknu valevnislistar. Formaðurin vísir fram atkvøðukassarnar, soleiðis at tað sæst, at teir eru tómir, og síðan verða teir læstir.
Stk. 2. Undir eftirliti av nevndarformanninum verður førd ein valbók. Í valbókina verður at føra inn alt tað, ið týdning hevur fyri valið, serliga talið á innkomnum valevnislistum við nøvnunum á valevnunum í somu raðfylgju sum á listanum, talið á atkvøðuseðlum, ið nýttir skulu verða til valið, talið á gildum og ógildum seðlum hvørjir sær, atkvøðutølini fyri hvønn valevnislista og hvørt valevni, og nøvnini á teim valdu valevnunum. Tá ið valið er lokið, verður valbókin í varðveitslu hjá bygda(r)ráðnum/býráðnum.
Stk. 3. Tey, ið hjástødd eru í valhølinum, meðan valið fer fram, hava skyldu at lýða boðum formansins, soleiðis at valið í allar mátar kann fara fram siðiliga.
§ 13. 2) Veljararnir koma fram at valborðinum soleiðis, sum teir vilja sjálvir og sum høvi gevst at atkvøða. Eftir at valnevndin (valstýrararnir ella hjálparfólkið) hava vissað sær, at veljarin er tann, sum hann sigur seg at vera, og at hann stendur á vallistanum, verður hann avmerktur á vallistanum samstundis sum ein annar hjálparmaður skrivar upp navn og valnummar veljarans á serligan lista í somu raðfylgju, sum veljararnir verða avgreiddir. Síðan verður atkvøðuseðil útflýggjaður.
Stk. 2. Í kommunu, har valkort eru send út til veljararnar, sbr. § 5, skal veljarin, samstundis sum hann verður avmerktur á vallistanum, lata inn valkortið, áðrenn atkvøðuseðilin verður flýggjaður honum, og tann í stk. 1 nevndi serligi listi er tá ikki neyðugur. Hevur veljarin ikki valkortið við sær, verður nýtt kort at skriva, sum so verður lagt saman við teim kortum, sum latin eru inn, ella serligur listi verður at føra í hesum førum.
Stk. 3. Tá veljarin hevur fingið atkvøðuseðilin útflýggjaðan, fer hann beinan vegin inn í atkvøðurúmið, har eingin annar má vera inni (sí tó § 15). Her fer atkvøðugreiðslan fram á tann hátt, at veljarin setir kross annaðhvørt fyri tí lista, hann ætlar at velja, ella fyri einum av valevnunum á hesum sama lista.
Stk. 4. Veljarin leggur nú atkvøðuseðilin soleiðis saman, at eingin annar sær, hvussu atkvøtt er og koyrir hann beinan vegin í atkvøðukassan, meðan ein av nevndini ella ein hjálparmaður hennara sær.
Stk. 5. Tað er strangliga bannað limum í valnevndini ella hjálparfólki hennara at gera seg kunnugar við, hvussu veljari hevur atkvøtt.
§ 14. Veljarar, ið vilja taka lut í valinum valdagin, mugu møta persónliga; tó kunnu sjófólk, sjúk og aðrir persónar, ið hava ikki møguleika at greiða atkvøðu á valstaðnum sjálvan valdagin, greiða atkvøðu eftir somu reglum, sum galdandi eru fyri val til Føroya løgtings við innsending av brævatkvøðum.
§ 15. Í niðanfyri nevndu førum kann valnevndin slaka í teim fyrisettu reglunum fyri atkvøðugreiðsluni:
a) Um persónur møtir til val og sigur frá, at hann er ikki førur fyri einsamallur at greiða atkvøðu á fyriskrivaðan hátt, kann hann fáa hjálp til hetta frá einum av valnevndini til hetta endamál tilnevndum persóni, sum er undir tøgnskyldu.
b) 3) Um persónur er so mikið lamin ella á annan hátt so mikið brekaður, at hann er ikki førur fyri at koma sær inn í valhølið, kann hann krevja, at atkvøðugreiðslan fer fram beint uttan fyri valhølið, og skulu í hesum føri 2 av nevndarlimunum ella hjálparfólkunum vera hjástaddir, og um neyðugt veita honum hjálp við atkvøðugreiðsluni. Blindur ella sjónveikur persónur kann tó krevja hjálp frá persóni, ið veljarin sjálvur vísir á.
§ 16. Um atkvøðuseðil aftan á at vera útflýggjaður veljaranum, men áðrenn hann er koyrdur í atkvøðukassan, vísir seg at vera ónýtiligur, ella hann av óansni ella misgávum verður gjørdur ónýtiligur, kann veljarin móti at lata inn aftur hin upprunaliga seðilin fáa nýggjan seðil og greiða atkvøðu av nýggjum. Tann ónýtiligi seðilin verður gjørdur ógildur.
Stk. 2. Tá ið steðgur kemur í atkvøðugreiðsluna aftan á ta klokkutíð, sum ásett er at enda valið, sbr. § 3, skal valið verða lýst liðugt, tó soleiðis at limir valnevndarinnar og hjálparfólk hennara tá beinan vegin hava rætt til at atkvøða og lata inn egnu atkvøðuseðlar sínar.
Stk. 3. Eingin veljari, sum atkvøtt hevur, skal hava skyldu fyri rættinum í nøkrum føri at geva upp, hvørjum hann hevur atkvøtt fyri, ella um hann hevur atkvøtt fyri ella ímóti einum valevni.
Stk. 4. Eingin limur í valnevndini ella nakar annar, ið hjástaddur er í valhølinum, har atkvøðuseðlar verða útflýggjaðir, hevur loyvi at geva veljarum ráð, ávísing ella tilelving um, hvønn teir skulu velja. Heldur ikki má nakar, sum á valstaðnum fær kunnleika um, hvønn ein veljari hevur valt, geva hesa vitan sína víðari.
Stk. 5. Tað er forboðið floksskivstovum ella øðrum miðvíst at kanna eftir, um veljarar møta fram til atkvøðugreiðslu.
Stk. 6. Brot upp á tær í stk. 4 og 5 nevndu fyriskipanir verða revsað við sekt, hefti ella fongsli.
IX Atkvøðuteljingin.
§ 17. 2) So skjótt sum atkvøðugreiðslan er av, fer atkvøðuteljingin fram. Hon er almenn.
Stk. 2. 3) Í kommunum, sum býttar eru upp í tvey ella fleiri atkvøðuøki, fer teljingin fram í hvørjum øki sær undir leiðslu av formanninum fyri teirra av bygda(r)ráðnum/býráðnum setta serliga stýri (valstýrarar) sbr. § 8, stk. 3, meðan teljingin í kommunum, sum eru ikki soleiðis uppbýttar, fer fram undir leiðslu av valnevndini.
Stk. 3. Áðrenn atkvøðuteljingin byrjar, verða atkvøðuseðlarnir tiknir upp úr atkvøðukøssunum, og verða teir síðan blandaðir og býttir javnt millum neyðugt tal av teljingarbólkum, samansettir av valnevndarlimum, valstýrarum og hjálparfólki nevndarinnar. Hvør bólkur sær leggur í rúgvur fyri seg atkvøðuseðlar, sum greiddir eru fyri sama valevnislista, og telur so upp, hvussu nógvar atkvøður hvør av valevnislistunum hevur fingið við atkvøðugreiðsluna. Ein atkvøðuseðil er givin fyri tí valevnislista, innan fyri hvørs teigi veljarin hevur sett kross. Verður ivi um gildi av einum atkvøðuseðli, ella um hvørjum valevnislista atkvøtt er fyri, verður hesin atkvøðuseðil ikki taldur við í fyrsta umfari, men verður lagdur til viks fyribils. Formaðurin fyri valnevndini ella valstýrunum tekur ikki sjálvur lut í hesum parti av teljingini, men hann skal ansa eftir, at hon fer fram á rættan og tryggan hátt.
Stk. 4. Tá teir einstaku teljingarbólkarnir eru lidnir við teljingina av teim atkvøðuseðlum, sum býttir eru út til bólkin, verður teljingarúrslitið saman við teim ivasomu atkvøðuseðlunum givið formanninum fyri valnevndini ella valstýrarunum.
Stk. 5. Valnevndin ella valstýrararnir taka síðan avgerð, um teir ivasomu atkvøðuseðlarnir skulu verða roknaðir sum gildir ella ikki. Ein atkvøðuseðil er ógildur.
a) um tað ikki við vissu sæst, hvønn valevnislista veljarin hevur viljað atkvøtt fyri,
b) um atkvøðuseðilin er øðrvísi vorðin enn teir, sum útflýggjaðir eru til atkvøðugreiðsluna,
c) um á atkvøðuseðilin er skrivað annað enn ein krossur ella valevnisnavn, sbr. § 10 og § 13, ella um atkvøðuseðlinum við vilja er givið slíkt eyðkenni, at tað sæst, hvør veljarin er.
Verður ein atkvøðuseðil vrakaður, skal grundin til hetta verða førd í valbókina.
§ 18. Valnevndin ella valstýrararnir gera síðan upp úrslitið av atkvøðugreiðsluni við at leggja saman stakúrslitini frá teljingarbólkunum og aftrat hesum at leggja teir av valnevndini ella valstýrarunum góðkendu ivasomu atkvøðuseðlar.
Stk. 2. Í kommunum, sum uppbýttar eru í tvey ella fleiri atkvøðingarøki, verður úrslitið av atkvøðuteljingini í hvørjum valstaði gjørt kunnugt fyri teim hjástøddu og skjótast gjørligt fráboðað formanni valnevndarinnar. Í hesum kommunum kemur valnevndin saman í seinasta lagi dagin eftir, at atkvøðugreiðslan er farin fram, fyri at gera upp atkvøðuteljingina í øllum atkvøðingarøkjum kommununar. Hesin fundur er almennur. Fyri hvørt atkvøðingarøki tekur formaðurin fyri valstýrarunum lut í fundinum, og skal hann hava við sær úrskrift úr valbók valstýraranna saman við øllum atkvøðutilfarinum.
Stk. 3. Valnevndin ger nýggja teljing og meting av teim í atkvøðingarøkinum givnu atkvøðuseðlum eftir reglunum í § 17, og ger síðan ta endaligu uppgerðina yvir úrslitið av atkvøðugreiðsluni; hetta verður ført í valbókina og gjørt kunnugt fyri teim hjástøddu.
Stk. 4. Í kommunum, sum eru ikki býttar upp í fleiri atkvøðingarøki, verður úrslitið av atkvøðuteljingini beinan vegin ført í valbók nevndarinnar og kunngjørt fyri teim hjástøddu.
Stk. 5. Samlaða atkvøðutalið (gildar, ógildar og umskiftir atkvøðuseðlar) verður borið saman við tann í § 13, stk. 1, nevnda lista yvir teir veljarar, ið atkvøtt hava, ella við tey í somu §, stk. 2 nevndu valkort.
X Uppgerð av valinum.
§ 19. Endalig uppgerð av valinum verður síðan gjørd av valnevndini annaðhvørt sama dag, sum atkvøðuteljingin er farin fram, ella í seinasta lagi dagin eftir.
Stk. 2. Fyrst skal verða avgjørt, hvussu nógv valevni skulu verða vald fyri hvønn valevnislista. Samlaða atkvøðutalið fyri hvønn valevnislista verður at býta við 1, 2 3 o.s.fr., til hvørt atkvøðutalið er býtt við tali eins stórum og talið á sessum, sum avvarðandi valevnislisti kann hugsast at fáa í mesta lagi. Hægsta býtingartalið, sum soleiðis kemur fram, gevur tí lista, sum fær tað í sín lut, rætt til lim nr. 1, næsthægsta býtingartalið gevur tí lista, sum fær tað í sín lut, rætt til lim nr. 2, og so framvegis, til talið á limum, ið valdir skulu verða, er býtt millum teir ymisku valevnislistarnar. Standa býtingartølini á jøvnum, skal lutakast fara fram; lutakastið verður tikið av formanni valnevndarinnar, meðan tey, ið hjástødd eru, síggja.
Stk. 3. Er valevnislisti, ið eigur næsta lim, tømdur, verður hesin limur tikin av tí lista, sum liggur næstur í býtingartali.
§ 20.7) Av hvørjum einstøkum lista verða teir valdu limirnir tiknir eftir persónliga atkvøðutali teirra.
Stk. 2. Tey valevni á einum valevnislista, sum eru ikki vald, verða roknað sum tiltaksmenn fyri tey, sum eru á sama lista, eftir persónliga atkvøðutali teirra og taka sess í bygda(r)ráðnum/býráðnum í somu raðfylgju í staðin fyri teir limir, ið valdir eru, um so verður, at onkur av hesum doyr ella av aðrari orsøk fer frá sum limur av bygda(r)ráðnum/býráðnum.
Stk. 3. Fer bygdaráðslimur/býráðslimur frá í valskeiðinum, og er ongin tiltaksmaður, skal landsstýrið skipa fyri vali av so mongum limum sum resta í, at bygdaráðið/býráðið er fullmannað uttan so, at meira enn helmingurin av upprunaliga limatalinum samtykkir, at hetta ikki er neyðugt.
Stk. 4. Við tílíkt val galda somu reglur sum við vanligt kommunuval. Tó kann landsstýrið um neyðugt víkja frá teimum í lógini tilskilaðu tíðarfreistum.
§ 21. Tá valið er endaliga gjørt upp, førir formaður valnevndarinnar inn í valbókina gjølligar upplýsingar um tað, soleiðis at skilað verður til hvussu atkvøðurnar skiftust til teir ymsu valevnislistarnar, í hvørjum nummarrað sessirnir lutaðust teimum, hvussu mangar persónligar atkvøður hvørt valevni hevur fingið, hvørjir limir, ið valdir eru, og limanummarið sbr. § 19, stk. 2, sum hvør av teimum hevur fingið; somuleiðis verða nøvnini á teimum valevnum, sum ikki vórðu vald, førd inn í valbókina, sum verður undirskrivað av allari valnevndini.
Stk. 2. Valbókin verður latin bygda(r)ráðnum/býráðnum. Somuleiðis verður alt atkvøðutilfarið latið bygda(r)ráðnum/býráðnum til nýtslu undir møguligari fínteljing. Um so verður, at bygda(r)ráðið/býráðið ger av, at fínteljing skal vera, skal hon fara fram í seinasta lagi vikudagin eftir sjálvan valdagin.
Stk. 3. Atkvøðutilfarið verður goymt av bygda(r)ráðnum/býráðnum, til kærufrestin er farin, ella møgulig klaga um valið er endaliga viðgjørd og støða til hana tikin; síðan skal tilfarið verða forkomið.
§ 22. 2) Valnevndin boðar teimum valdu frá valinum og sigur samstundis hvørjum einstøkum limi frá, hvørjum limanummari hann er valdur við.
Stk. 2. Um onkur hevur verið limur av bygda(r)ráðnum/býráðnum í 8 ár ella meiri, hevur hann ikki skyldu at taka við endurvali, fyrr enn 2 fylgjandi valskeið eru liðin; somuleiðis kann persónur, ið fylt hevur 60 ár, bera seg undan at taka við vali.
Stk. 3. Annars hevur hvør persónur, sum valbærur er, skyldu at taka við vali.
Stk. 4. Er tað, tá valevnislisti verður latin inn, greitt at eitt valevni lýkur treytirnar fyri at sleppa undan vali, skal váttan frá avvarðandi valevni um at taka við vali fylgja við.
XI Valklagur, frítøka undan vali og innkallan av tiltaksmanni.
§ 23. Hann, ið hevur nakað at kæra seg um viðvíkjandi vali, sum fram er farið, má, fyri at klaga hansara kann verða tikin til viðgerðar í seinasta lagi 8 dagar eftir, at valið er gjørt endaliga upp, skrivliga seta fram mótmæli sítt fyri bygda(r)ráðnum/býráðnum.
Stk. 2. Tey mótmæli, ið framsett eru í samsvari við frammanfyri standandi reglur, verða gjørd av bygda(r)ráðnum/býráðnum á fundi, ið hildin skal verða í seinasta lagi 10 dagar eftir, at frestin er farin. Áðrenn bygda(r)ráðið/býráðið tekur avgerð sína, verður ummæli valnevndarinnar um málið at fáa.
§ 24. 2) Umframt í teimum førum, sum nevnd eru í § 22, stk. 2, kann bygda(r)ráðið/býráðið játta umsókn frá persónum, sum vegna ringa heilsu, starv ella virki teirra ella tílíkt hava góða grund til at biðja um at sleppa undan vali.
Stk. 2. Um onkur av teim valdu ynskir at sleppa undan at taka við vali, sbr. § 22, stk. 2, og frammanfyri í stk. 1, skal hann innan fyri somu frest, sum galdandi er fyri innsendan av klagum, sbr. § 23, stk. 1, skrivliga venda sær til bygda(r)ráðið/býráðið, sum viðger og tekur avgerð í málinum á sama hátt, sum nevnt í § 23, stk. 2, viðvíkjandi klagum.
Stk. 3. Kommunustýrislimur skal eftir umbøn sleppa úr bygda(r)ráðnum/býráðnum, um hesin vegna ringa heilsu, starv ella virki sítt ella tílíkt hevur góða grund til at sleppa úr bygda(r)ráðnum/býráðnum.
5) Stk. 4. 3) Tær avgerðir, sum byga(r)ráðið/býráðið hevur tikið viðvíkjandi klagum um valið, sbr. § 23, stk. 1, og. innkomnum umsóknum um at sleppa undan vali og áheitanum um at sleppa úr bygda(r)ráðnum/býráðnum, kunnu, áðrenn 14 dagar eru lidnir, eftir at avgerðin er tikin, verða skotnar inn fyri landsstýrismannin.
§ 25. Um valið við endaligu avgerðina verður lýst ógilt, verður umval at fara fram skjótast gjørligt. Við umval kunnu bert teir persónar á vallistanum velja, sum valrætt høvdu tann dagin, tað sum ógilt lýsta valið fór fram. Við umval er mannagongdin annars hin sama sum við fyrra valið.
Kapittul XIa 3)
Um val í sambandi við kommunusamanlegging
§ 25a. Valrætt og valbæri til kommunuval, har kommunur leggja saman, hevur hvør tann, sum er meldaður til fólkayvirlitið í einum av teimum kommununum, ið leggja saman, í seinasta lagi 2 vikur áðrenn valdagin, og annars lýkur treytirnar í § 1.
§ 25b. Um kommunur leggja saman, skal nýggj felags valnevnd veljast at skipa fyri valinum. Valnevndin skal hava í minsta lagi 3 limir og skipar seg sjálv. Nevndin situr sama tíðarskeið sum bygda(r)ráðið/býráðið.
Stk. 2. Koma samanleggjandi kommunurnar ikki ásamt um val av valnevnd, ger landsstýrismaðurin av.
§ 25c. Í samanleggjandi kommunu, har bara eitt valstað er frammanundan, verður sitandi valnevnd broytt til valstýri. Eru fleiri valstøð standa verandi valstýri við, og sitandi valnevndin fellur burtur, sbr. tó § 25b, stk. 1.
Stk. 2. Hóast stk. 1 kunnu samanleggjandi kommunur gera av at velja valstýri av nýggjum.
§ 25d. Talið av veljarum, ið skulu skriva undir valevnislistarnar sambært § 6, stk. 3, skal vera í mun til samlaða talið av íbúgvum í samanleggjandi kommununum.
§ 25e. Mál viðvíkjandi klagum um valið, áheitanir um at sleppa undan at taka við vali og mál um innkalling av tiltaksmanni, sbr. kap. XI, verða viðgjørd av kommunustýrinum í tí kommununi, har valið, ið klagað verður um, hevur verið, ella í tí kommununi, har persónurin býr, sum ynskir at sleppa undan at taka við vali.
Stk. 2. Fer eitt bygda(r)ráð/býráð ikki frá 31. desember orsakað av reglunum í § 26, stk. 1, so halda eisini gomlu bygda(r)ráðini/býráðini í hinum samanleggjandi kommununum fram á sama hátt.
XII. Nývalda bygda(r)ráðið/býráðið.
§ 26. Tá vanligt val til bygda(r)ráð/býráð er farið fram, fara teir gomlu limirnir í bygda(r)ráðnum/býráðnum frá 31. desember, uttan so at klaga um valið er sett fram, áðrenn tann í § 23, stk. 1, ásetta klagufrest er farin. Um so er, fer gamla bygda(r)ráðið/býráðið ikki frá, fyrr enn tað hevur viðgjørt og tikið avgerð viðvíkjandi framsettu klaguni – og um tað er bygda(r)ráðið/býráðið sjálvt, sum lýsir valið ógilt, fer tað ikki frá, fyrr enn umval hevur verið, og møguligar klagur um umvalið eru viðgjørdar og avgerð tikin av bygda(r)ráðnum/býráðnum.
Stk. 2. So skjótt sum teir gomlu limirnir eru fráfarnir, tekur nýggja bygda(r)ráðið/býráðið við. Um so verður, at valið seinri verður lýst ógilt eftir avgerð av hægri myndugleika – Føroya landsstýri – skal nývalda bygda(r)ráðið/býráðið halda fram, inntil umval hevur verið, og møguligar klagur um umvalið eru viðgjørdar og avgerð tikin.
Stk. 3. Fyrstu ferð nývalda bygda(r)ráðið/býráðið skal koma saman, verða limirnir boðaðir til henda fundin av fyrstvalda liminum.
Stk. 4. Um limur fyribils sigur frá sær fasta bústað sín í kommununi, kann verða samtykt, at hann bert fer úr bygda(r)ráðnum/býráðnum, inntil hann aftur tekur fastan bústað í kommununi.
§ 27. Bygda(r)ráðslimur/býráðslimur, sum av eini ella aðrari orsøk ikki longur lýkur treytirnar fyri valbæri til bygda(r)ráðsval/býráðsval, skal leggja frá sær. Avgerð um hetta verður tikin av bygda(r)ráðnum/býráðnum.
Stk. 2. Limur, sum ímóti sínum vilja verður noyddur at fara frá sum bygda(r)ráðslimur/býráðslimur, kann skjóta avgerðina inn fyri Føroya landsstýri til endaliga avgerð.
§ 28. Bygda(r)ráðið/býráðið kann veita samsýning til valnevndarlimir, valstýrarar og hjálparfólkið fyri ta tíðina, valið og atkvøðuteljingin taka.
Stk. 2. Kommunan rindar sjálv allar útreiðslur, sum standast av valinum.
§ 29. 2) Henda lóg fær gildi beinan vegin. Samstundis fara úr gildi lógarkunngerð nr. 200 frá 17. juli 1931 „landkommunal valglov“ við seinni broytingum og §§ 5-19 í lóg nr. 126 frá 27. mai 1908 „om byen Thorshavns kommunale styrelse“.
Stk. 2. Val sambært hesi lóg fer tó fyrstu ferð fram týsdagin 21. november 2000.
1) Broytt við løgtingslóg nr. 98 frá 18. oktober 1984.
2) Broytt við løgtingslóg nr. 110 frá 6. oktober 2000. § 2 í hesi løgtingslóg er soljóðandi: ”Henda løgtingslóg kemur í gildi dagin eftir, at hon er kunngjørd.
Stk. 2. Samstundis fer alli tann danski teksturin í løgtingslóg nr. 44 frá 19. juni 1972 um val til allar føroyskar kommunur við seinni broytingum úr gildi.”
3) Broytt við løgtingslóg nr. 66 frá 11. oktober 2004, har ”§ 2 er soljóðandi:”Henda løgtingslóg kemur í gildi dagin eftir, at hon er kunngjørd. Ásetingin í § 1, nr. 3 og tann parturin av ásetingini í § 1,nr.8, sum setir eitt nýtt pkt. 5 inn í § 8, stk.3, koma tó ikki í gildi fyrr enn 1. januar 2005.”
4) Broytt við løgtingslóg nr. 97 frá 15. november 2006.
5) Broytt við løgtingslóg nr. 67 frá 11. oktober 2004
6) Broytt við løgtingslóg nr. 105 frá 9. november 1984.
7) Broytt við løgtingslóg nr. 36 frá 26. apríl 1974.


text:
Ingi Samuelsen
08.02.2018 - 10:36
Tíðindi > Uttanlands > Politikkur
Sendinevndin úr Norðurkorea, ið er komin til Suðurkorea í sambandi við vetrarleikirnar komandi vikurnar, er boðin at eta døgurða saman við suðurkoreanska forsetanum, Moon Jae-in.
Ein av teimum, ið verður til staðar við døgurðaborðið er lítlasystir leiðaran í Norðurkorea, Kim Jong-un, skrivar Reuters.
Hetta verður sostatt fyrstu ferð, at ein limur av valdsmiklu Kim-familjuni í Norðurkorea, situr til borðs saman við einum suðurkoreanskum forseta.
Systirin, sum eitur Kim Yo Jong, er heldur ikki nakkar einoghvør. Hon er ein av nærmastu trúnaðarfeløgunum hjá Kim Jong-un. Hett varð staðfest, tá hon í heyst varð vald til lim í norðurkoreansku aðalstjórnini, ið er ráðandi stovnurin hjá Arbeiðaraflokkinum og harvið í øllum landinum.
Hon varð vald ístaðin fyri fastrina, Kim Kyong Hui, sum eisini hevði nógv at siga, tá týðandi avgerðir skuldu takast.
Í morgun hevur herurin í Norðurkorea annars havt sína árligu hergongu fyri at hátíðarhalda stovningardagin hjá herinum, 8. februar 1948. Hóast talan er um 70 ára hald, so sær USA hetta sum ein stóra provokasjón beint undan at olympisku vetrarleikirnir verða settir í morgin.
Hergongan plagar annars at verða hildin í apríl mánaði, tá herfólk í túsundatali og langar røðir av hernaðarførum og rakettvognum plaga at verða víst fram.
Norðurkorea hevur tó víst aftur, at dagsetingin av sýningini hevur nakað at gera við, at vetrarleikirnir skulu setast sunnan fyri markið.
Skoytudansararnir Ryom Tae Ok og Kim Ju Sik umboða Norðurkorea á olympisku leikunum. Her ein mynd frá venjingunum á olympiska ísinum (Mynd: EPA)


text:
Valplakatirnar vaksa hvønn dag. Tær verða bara størri og størri. Higartil havi eg hildið, at henda plakatin hjá Bárði Nielsen úr Sambandsflokkinum hevur verið hin størsta og avgjørt best plaseraða. Hon er á vegginum hjá Smápartafelagnum Vest Invest, hjá Skilling tey kalla, í Bøkjarabrekku mitt í Havn. Men í dag sá eg, at Sonja Jógvansdóttir, hon, sum við hepni hevur nápað politikarasloyfuna minus polkaprikkarnar frá Óla Breckman, hevur plakathersett næstu grannahúsini, sum eru á Tinghúsvegi 13. Saman við Annlis hevur hon júst keypt húsini frá Eik. Gott at kapitalurin verður trongdur út úr miðbýnum. Ja, kundi hugsað mær ein flokk, ið hevði tað sum fremsta skildramerki. Kapitalin út úr miðbýnum. Á nýkeptu húsini hevur Sonja sett valplakatir á tveir húsaveggir, og man við hesum horni á Tinghúsvegnum eiga størstu valplaktina í Havn til løgtingsvalið í 2015.
Men enn er ein vika til valið. Og enn eru flokkar, sum í ramasta álvara gera hjúnarbandslógina til fremsta politiska stríðsmál í okkara visnandi heimastýri, sum er uttan sprota, veldissprota. Kanska er nógv meiri enn ein vika til val. Ja, kanska sleppa vit aldri at hava val aftur í Føroyum, eftir at prestar hava hersett Tinghúsvøllin leygardagin.
Eftir politiska sjónvarpskjakið í kvøld, er størsta avbjóðing í Føroyum í dag, at verja almenningin móti teirri religiøsu fanatismu, sum longu er sloppin á ting og er inngrógvin partur av politisku skipanini. Helst er tað størsta avbjóðingini. Religiøst rot. Hóast halgabók greitt sigur, hvør er størstur.


text:
Gotlands kommuna
Gotlands kommuna (svenskt: Gotlands kommun, eisini Region Gotland) er ein kommuna í Gotlands län í Svøríki. Gotlands kommuna hevur 57 455 íbúgvar (2015).[1] Kommunan er tann einasta kommunan í Gotlands län. Umframt oynna Gotland eru hesar oyggjarnar í Gotlands kommunu: Fårö, Stora Karlsö, Lilla Karlsö og Gotska Sandön.
Býir og bygdir[rætta | rætta wikitekst]
Høvuðsbýurin er markeraður við feitari skrift.
Keldur[rætta | rætta wikitekst]
- ↑ Folkmängd i riket, län och kommuner 30 september 2015 och befolkningsförändringar 1 juli–30 september 2015.


text:
Lombardia
Lombardia er ein av teimum 20 regiónunum í Italia og liggur í norðara partinum av landinum. Lombardia liggur ímillum Alpurnar og Po-dalin. Høvuðsstaðurin í Lombardia er Milano. Regiónin er býtt upp í 12 landslutir, ið aftur at uppbýttir í 1.562 kommunur (comuni) við Milano sum størstu kommunu við 1,3 milliónum íbúgvum.
Lombardia fevnir um eitt øki á 24.000 km² og hevur nærum 10 milliónir íbúgvar. Regiónin er tann næstfólkaríkasta í Italia, ein sættapartur av íbúgvunum í Italia búgva í regiónini. Umleið ein fimtapartur av BTÚ hjá Italia verður framleitt í Lombardia, tað ger regiónina til ta ríkastu í Italia.
Landslutir[rætta | rætta wikitekst]
Lombardia er býtt upp í tólv landslutir:


text:
HR-Forum: Bygnaðarbroytingar og hugburðsbroytingar
Hósdagin, 26. februar kl. 13.00 - 15.30 skipar Gallup fyri HR-Forum fyri limir.
Hesa ferð kemur Marianna Andreassen, ráðgevi frá fyritøkuni MEA Consult í Danmark at halda fyrilestur undir heitinum “Bygnaðarbroytingar og hugburðsbroytingar”.
Hvat skal ein fyritøka, ein stovnur, ella ein kommuna hava í huga, tá broytingar skulu setast í verk?
Hvussu byrgir man upp fyri, at broytingar fáa ein negativan klang og loypir ótta á fólk fyri tí ókenda?
Hvussu tryggjar man fylgiskap frá starvsfólkunum í broytingartíðum, skapar tryggleika í staðin fyri ótryggleika og ótta?
Krøvini til starvsfólkini broytast eisini við tíðini og Marianna hyggur eftir tí sosiologiska partinum.
Hvussu verða vit betri til at "fejra" succesirnar á arbeiðsplássinum, tá okkurt eydnast í samband við broytingar?
Marianna tosar út frá egnum royndum við organisatiónsbroytingum og hvat tað kann gera við starvsfólk. Hon arbeiðir sum konsulentur bæði í Føroyum og hinum Norðurlondunum.
Aftaná verður lagt upp til kjak.
HR-Forumið hittist fýra ferðir um árið. Áhugað, sum arbreiða innan HR, kunnu venda sær til Laila á tel. 222 885.


text:
Anne Christine Østby er norskur rithøvundur, fødd í 1958.
Hon er cand. mag í samfelagsvísindi og kristni.
Hon hevur starvast í mong ár sum journalistur í norskum fjølmiðlum. Seinastu 17 árini hevur hon tó livað sum ST-nomadi við manni og børnum. Hon hevur búð í Danmark, Maleisia, Kasakstan og Pakistan.
Hon býr í løtuni í Teheran.
Fyrsta bók hennara Anna@verden.com var skrivað til eina handritakapping og kom út í 1999.
Útgávur:
2007 13 í longsli
Umrøða:
Andrine Pollen: Store sko for mellomstore føtter. Nordisk Litteratur 2003
Heimasíða:


text:
Ein kjóli – Trý sett!
Tað er ikki bara festival sesong, men vikuskiftini í summarferiuni eru ofta eisini proppaði við brúdleypum. Eg elski at vera til brúdleyp. Alt er so romantiskt og í eitt kvøld er alt eitt sindur meira ljósareytt og kærleikin er í hásæti. Men aftur her, er stóri spurningurin hvat man skal fara í! Eg skal til eitt brúdleyp í vikuskiftinum, og havi tí hugsað hvussu eg skal gera við mítt outfit. Eg haldi at tað er óneyðugt at keypa ein nýggjan kjóla til hvørt einstaka høvi. Ístaðin kanst tú broyta taskuna, jakkan, smykkir, smynku og háruppsetan, soleiðis at tað sær út sum eitt nýtt sett. Eg havi valt hendan frískliga kjólan til mína roynd, at skapa fleiri ymisk sett, við einum kjóla.
Eitt Einkult Look – Her havi eg sett kjólan saman við svørtum. Svart riggar til alt, so tað er ein trygg loysn. Tað er inn við blómumynstri og longum kimono, so tí helt eg at hetta var eitt frískligt look til eitt summarbrúdleyp. Nú tá kimo’in er so farvurík, so haldi eg skógvarnar einklar og tað sama við taskuni, ella mínari svørtu “clutch”, sum tað eitur á góðum enskum. Hetta er eitt einkult og stílreint look, men ikki keðiligt.
Eitt Avslappað Look – Til hetta settið, havi eg aftur tikið eina farvuríka og blomstruta kimono at hava uttaná. Av tí at hendan hevur hvítar og aðrar ljósar nuancir í, valdi eg at skifta svørtu stilettirnar út við einar hvítar ballerina skógvar. Hetta settið er eitt sindur meira avslappandi. Men aftur her, er hárið og smynkan nakað sum kann ávirka lookið nógv.
Eitt Elegant Look – Tað er altíð gott við einum pelsi. Eg føli meg so fína í pelsi og eg haldi eisini altíð at tað riggar so væl hjá øðrum. Tað gevur eitt fínt look. Her eru tveir ymiskir pelsar, sum eg havi átt í fleiri ár. Um tú, sum eg, ikki hevur so long bein, so er eitt gott ráð, at fara í nude littar stilettir um tú hevur ber bein. Hetta leingir beinini. Trúgv mær, hetta ger soo stóran mun. Eg eri bara 1,60 cm, og hjá mær eru nude littu stilettirnar eitt must.
Far og hygg í skápið. Heilt sikkurt tú hevur ein vakran kjóla liggjandi, sum tú kanst pifta upp. Meiningin er ikki altíð at man skal keypa alt nýtt, men heldur skapa eina nýggja samanseting við pløggum man eigur frammanundan. Vónandi fekk tú eitt sindur av íblástri, sum kann hjálpa tær við at minka um stressið, tá tú skalt finna títt sett til veistluna.
P.S. – Í morgin kemur eitt innlegg, um hvussu tú sjálv kanst gera tríggjar lættar háruppsetanir.
M&K


text:
Orð: Petur Jacob Sigvardsen
Lag (2007): Knút Olsen
Viðmerking: Yrktur 16. apríl 2007.
Tann verøld vit við eygum skoða,
hon tærist burt av tíðartonn,
sjálvt náttúran kann okkum boða,
at Guds orð eru ævig sonn.
Forgongiligt alt samalt er,
sum sjónligt er í hesi verð.
Vit síggja, hvussu skjótt tað rennur
sum áarstreymur lívsins skeið,
og ein og hvør tað á sær kennir,
at tilmáld er vár floldarleið,
ein vesal tjaldbúð er tað híð,
sum okkar likam klætt er í.
Várt vit og skil kann tí bert síggja,
alt enda gravarbakka á,
men mikla páskamorgun nýggja
kann trúgvin tó í spegli sjá,
hon lítur á sín upphavsmann,
vár Jesus, sum á deyða vann.
Ósjónligt, ævigt er Guds ríki,
tað manna millum festir búgv,
í óforgongiligum líki
tað tekkist bert við páskatrúgv,
tí handan deyðans kalda blund
sær trúgvin miklu páskastund.
Eg livi, og tit skulu liva!
Ta heilsan Jesus okkum ber.
Hon reki burtur vantrúgv, iva,
Tí Kristus, hann upprisini er.
Og einaferð hans veldisrødd
skal reisa upp øll endurfødd.
Tá skal Guds ríki sjónligt vera,
har Jesus savnar síni øll,
tá sigurspálmar børn hans bera
í himmiríkis høgu høll,
hátt lovsangur har ljóða skal
til lambið, ið alt gjørdi væl.


text:
Sokallaða Montreal-protokollin, ið hevur fulla heitið Montreal Protocol on Substances That Deplete the Ozone Layer, byggir á ein altjóða sáttmála, sum lond úr øllum heiminum skrivaðu undir í september 1987, og varð sett í gildi 1. januar 1989. Partarnir samráddust um at steðga útláti av kemiskum evnum, sum eitt nú CFC, ið var staðfest at vera fremsta orsøkin til, at osonlagið varð órógvað.
Semjan hevur megnað at steðga meginpartin av útlátinum av CFC-evnum, ið vóru at finna í eitt nú køliskápum og spreydósum. Tey eru gassevni, sum eru evnasambond millum klor, fluor og kolevni, og vera vanliga nevnd freon. Í 1985 gjørdust granskarar av fyrstan tíð varugir við, at osonlagið yvir Antarktis var farið at tynnast. Tey skelkaðu heimin, tá tey ávístu, at freon var í holt við at bróta niður osonlagið, og hvussu álvarsligar fylgjur hetta kundi hava við sær fyri bæði menniskju, djór og plantur.
Helge Jønch-Sørensen starvast sum granskari á Danmarks Meterologiske Institut, DMI. Hann greiðir frá, at talan var um vísindalig prógv, sum peikaðu á eina ítøkiliga katastrofu, um heimsins leiðarar ikki fingu gjørt okkurt við støðuna sum skjótast. Av júst teirri orsøk bar til at fáa eina altjóða avtalu í lag innan stutta tíð, sum heimsins lond í roynd og veru hava hildið líka síðan.
Í sambandi við 30-ára hátíðarhaldið fyri semjuna í fjør, kallaði fyrrverandi ST-aðalskrivarin Kofi Annan Montreal-protokollina fyri ta mest væleydnaðu altjóða semjuna nakrantíð. Og Helge Jønch-Sørensen tekur undir við honum: “Vit hava leingi verið varug við, at semjan hevur megnað at minka um útlátið av gassi, sum oyðileggur osonlagið. Men vit hava bíðað eftir, at osonlagið sjálvt verður ávirkað, og tað síggja vit nú. Fram til ár 2000 gjørdust holini í osonlagnum yvir Antarktis alsamt størri, men eftir aldarskiftið eru tey vorðin støðug. Nú bíða vit bert eftir, at vit við vissu kunnu siga frá, at osonlagið lekir seg sjálvt, tí gongdin fer tann vegin.”
Hóast góðu úrslitini, vænta granskarar, at mongdin av skaðiligum freon-gassi í lofthavinum ikki kemur niður á somu mongd, sum í 80’unum, fyrr enn um eini 30 ár, tí freon er so torført at bróta niður. Og harumframt eru nógv onnur gassevni, sum ávirka osonið í lofthavinum. Men tó at tað gongur seint fyri seg, so er jaliga gongdin ivaleys. Í 2016 vístu granskarar úr lærda háskúlanum í Leeds á, at umhvarvið á holinum í osonlagnum yvir Antarktis er minkað við eini vídd, sum kann samanberast við 400 ferðir Føroyar. Samstundis er osonlagið vorðið tjykkri. Hetta er hent ímillum ár 2000 og 2015, og framgongdin hjá osonlagnum heldur fram í dag.


text:
Úrslitini av hesu verkætlanini vórðu framløgd í Lakshøll í Runavík 28. sept. 2011:
Sí Fiskaplakat.pdf
DVD filmir eru tøkir frá Samskiparanum fyri Fiskivinnugransking ella frá verkætlanarumsitaranum/-leiðaranum Jens Chr. Olsen, www.fmf.fo
Høvuðsfilmur
Hagreiðing av fiskasløgum
Toskur
Hýsa
Hvítingur
Upsi
Longa
Brosma
Havtaska
Kalvi
Tunga
Reyðsprøka
Skøta
Steinbítur
Liri
Kongafiskur
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)
Stevnan fyri fiskivinnuroyndir er at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskap-arligari og samfelagsligari burðar-dyggari gagnnýtslu av havtilfanginum.


text:
Granskingarætlanir var játtan til rakstur av granskingarvirksemi í granskingarkjarnum (2004-10). Nýggj kjarna fyri Veiði- og Reiðsskapstøkni varð niðurløgd í september 2010.
Frá 1. juni 2009 vórðu tvær nýggjar kjarnur settar á stovn - ein innan Framleiðslutøkni (Fish Processing Technology) við denti á framleiðslu og gagnnýtslu av allari hjávøru (biotøkni) og ein innan Veiðu- og Reiðsskapstøkni (Fish Harvesting Technology) við denti at minka oljunýtsluna (orkusparing).
Arbeitt varð eisni við fyri at fáa grundalag fyri at seta eina triðju kjarnu á stovn innan fiskibúskap.
Hesar ætlanirnar eru broyttar. Játtanin til Granskingarætlanir heldur uppat við endan av 2010 við tí úrsliti, at báðar nýggju kjarnurnar vórðu niðurlagdar í september 2010.
Granskaraleiðari fyri kjarnuna fyri Veiði- og Reiðskapstøkni er:
Bjarti Thomsen
Civilverkfrøðingur, MBA
Email: bjartit@hav.fo
Havstovan (www.hav.fo)
Tel: +298 353900, Fax: +298 353901
Mobile: +298 211008
Fiskimálaráðið hevur sett á stovn tríggjar granskingarkjarnur. Eina innan biotøkni, eina innan framleiðslutøkni og eina innan veiðutøkni.
Veiðutøknikjarnan hevur til endamáls at granska innan veiðutøkni. Í fyrsta umfari er ein granskingarleiðari settur at taka sær av, hvat kjarnin skal takast við.Í hesum sambandi er ein programnevnd sett har vinnuumboð og granskarar saman skulu gera ætlanir fyri, hvat granskast skal í. Tá hetta arbeiði er liðugt er ætlanin er at granskingarleiðarin skal seta granskarar afturat sær.
At fremja viðkomandi og álítandi gransking innan veiði- og reiðskapstøkni, sum skal vera við til at gera føroyska fiskivinnu meira framkomna og effektiva og harvið meira lønandi og kappingarføra. Talan er tí um at menna verandi og nýggjar veiðihættir í tøttum samstarvi við vinnuna og við luttøku í altjóða samstarvi.
Fiskiskapur við ábyrgd:
Fiskiveiða skal vera umhvørvisvinarlig og úrveljandi (selektiv). Tí er neyðugt at menna reiðskap, sum órógvar havbotnin minst møguligt og sum ikki skaðar fisk, ið ikki skal veiðast. Eisini mugu fiskiskip mennast eftir somu meginreglu, so at t.d. sum minst av orku verður brúkt.
Programnevnd
Søren Havmand, stjóri, p/f Føroya Trol
Rúni Berg, stjóri, p/f Teymavirkið
Hans Andreas Joensen, stjóri, p/f Thor
Jan Arge Jacobsen, granskari, Fiskirannsóknarstovan
Holger Hovgaard, granskari, Danmarks Fiskeriundersøgelser
Jákup Mørkøre, samskipari, Fiskimálaráðið
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)
Stevnan fyri fiskivinnuroyndir er at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskap-arligari og samfelagsligari burðar-dyggari gagnnýtslu av havtilfanginum.


text:
Kunning um liðtímanar.
Týsdagin 3 apríl byrja liðtímanir aftur.
POP UP VIÐ JÓNINU! Hósdagin 5 apríl og 1 mdr fram hevur Jónina Fix’n fitt hvønn hósdag kl 18.00. GG. Pilates tímanir eru nú lagdir saman til ein tíma frá 17.00-17.45
Vælkomin í Yndi.
Orka intro tími
INTRO TÍMI
Kundi tú hugsa tær at vita hvat ORKA er fyri nakað??
Leygardagin 31. mars. kl 10.15 hava vit ein ORKA intro tíma, har vit kunna teg um ORKA og tú sleppur at royna teir 3 venjingarháttinir vit brúka. Um hettar hevur tín áhuga send okkum eini boð ella ring 311311 og melda teg til intro tíman.


text:
Fakligur stjóri til Gigni
Ert tú heilsufrøðingur, og ynskir tú at ávirka og menna fakliga virksemið hjá Gigni, so er starvið sum fakligur stjóri í Gigni ein áhugaverdur møguleiki.
Um Gigni
Gigni er skipað bygnaðarliga undir Heilsutrygd, tó við sjálvstøðugari játtan á fíggjarlógini til heilsufakligu tænastuna.
Gigni virkar sambært løgtingslóg um “Fyribyrgjandi heilsuskipanir fyri børn og ung”, og umsitur heilsufrøðiliga tænastu til m.a. barnafamiljur, skúlabørn, skúlar, barnaverndartænastur og stovnar fyri børn og ung.
Um starvið
Fakligi stjórin fyri Gigni hevur fakligu ábyrgdina av heilsufrøðiligu tænastuni, og skal í tøttum samstarvi við stjóran á Heilsutrygd raðfesta fakliga arbeiðið.
Fakligi stjórin fyri Gigni fær ábyrgdina av fakligu leiðsluni og menningini av Gigni.
Í høvuðsheitum skal fakligi stjórin í Gigni røkja hesar uppgávur:
- Umsita løgtingslóg um fyribyrgjandi heilsuskipanir fyri børn og ung
- Tryggja at Gigni fylgir ásettu lóg og kunngerð
- Menna og viðlíkahalda heilsufakliga virksemið
- Skipa heilsufrøðiliga virksemið
- Gera viðmerkingar til ætlaðar lógarbroytingar og kunngerðir innan fólkaheilsu til børn og ung
- Raðfesta heilsufakliga virksemið innan fíggjarligu karmarnar
- Taka lut í viðkomandi arbeiðsbólkum og nevndum
- Luttaka á viðkomandi norðurlendskum og altjóða fundum
Førleikakrøv
Tann ið settur verður, skal hava lokið prógv sum heilsufrøðingur.


text:
Norðurlond
Norðurlond eru norðasti parturin av Evropa. Tey eru eystanífrá Finnland, Áland, Svøríki, Danmark, Noreg, Føroyar, Ísland og Grønland.
3 av hesum londum hoyra tó til onnur lond, tó við ávísum heimastýri. Soleiðis hoyrir Áland til Finnland, og Føroyar og Grønland hoyra til Danmark. Svalbarð, Bjarnoyggin og Jan Mayen eru norskar oyggjar uttan sjálvstyri.
Fólkið[rætta | rætta wikitekst]
Norðurlond eru millum heimsins bestu lond at búgva í. Ikki bert fyri ríkfólk, men eisini fyri vanlig fólk, sum ikki flóta í pengum. Eisini fyri tey, sum í longri ella stryttri tíðarbil av einhvørji orsøk ikki hava nokk til dagin og vegin. Ein fyritreyt fyri hesum er, at ein óskrivaður sáttmáli er millum ættarliðini, har tey yngru gjalda, so eldri kunnu leggja frá sær uttan at sita við ongum.
Sí eisini[rætta | rætta wikitekst]


text:
Sumba er elligamalt búpláss og verður bygdin hildin at vera landnámsbygd og eldri enn ár 1200. Rík eru gomul minni og soleiðis eisini við Sumba, sum hevur eina gamla søgu at vísa á.
Nógvar sagnir eru eisini knýttar at bygdini, sum kunnu lesast um aðrastaðni og haðani kom eisini skaldið Poul F.
Sumba var mett til 64 merkur. Óðalsjørðin er 41 merkur og landsjørðin 23 merkur. Hvør mørk í Sumba er 0,39 ferkilometrar til støddar. Áseyðatalið er 2706. Tað er 42 áseyðir pr. mørk og ganga 108 áseyðir pr. ferkilometur og eru 0,9 hektar undir hvørjum áseyði.
Sumba
Sumba
Sumba er elligamalt búpláss og verður bygdin hildin at vera landnámsbygd og eldri enn ár 1200. Rík eru gomul minni og soleiðis eisini við Sumba, sum hevur eina gamla søgu at vísa á.


text:
Húsvognar og trygging
Um summarið verða húsvognarnir serliga nógv brúktir - eitt nú til festivalar og uttanlandsferðir. Eigur tú ein húsvogn, er tað umráðandi, at tú minnist til at tryggja teg í sambandi við innbrot og skaða á húsvognin.
Okkara trygging til húsvognar fevnir bæði um skrokk- og ábyrgdartrygging. Skrokktryggingin veitir endurgjald fyri skaðar, ið henda á sjálvan húsvognin (umframt stuldur og rán av húsvogninum), meðan ábyrgdartryggingin fevnir um ta ábyrgd, tú sum eigari av húsvogninum kanst verða álagdur, tá húsvognurin stendur parkeraður. Tá húsvognurin er festur á krókin á tínum bili, er tað ábyrgdartryggingin hjá bilinum, sum er galdandi.
Umframt hetta er innbúgv, ið vanliga liggur í húsvogninum, tryggjað upp til 20.000 kr. ímóti skaðaorsøkunum: Eldur v.m., útstreyming av vatni, olju og køliløgi, glopraregni, toybili, stormi, kavatrýsti, ferðsluóhappi, tjóvaríi, herverki, ráni og álopi. Nærri frágreiðing og undantøk til dekningarnar síggjast í treytunum fyri húsvognar.
Viðmerkjast skal tó, at skaði orsakað av stormi, ódn, melduródn og líknandi á fortjøld bert er fevndur í tíðarskeiðinum 1. apríl til 30. september.
Innbrot
Um talan er um stuldur úr húsvogninum, skalt tú leggja til merkis, at ávísar treytir eru galdandi fyri hesa trygging, m.a. verða pengar, prýði og lutir úr gulli og silvuri ikki endurgoldið. Vit mæla tær tí til at lata virðismiklar lutir vera eftir við hús. Minst eisini altíð til at lata øll vindeygu aftur og steingja hurðina, tá tú fert frá húsvogninum.
SOS International til húsvognar
Um tú fert uttanlands at ferðast, og hevur skrokktryggjað húsvognin hjá okkum, so fevnir tryggingin eisini um tryggingina frá SOS International. Tí skalt tú altíð minnast til at taka reyða tryggingarkortið við tær. Tryggingin frá SOS International fevnir um flutning til verkstað. Um tað ikki er gjørligt at umvæla skaðan beinanvegin, so hjálpir SOS International, soleiðis at ferðin kann halda fram.
Tað reyða tryggingarkortið fæst við at venda sær til Trygd á 358100.


text:
Orð: Petur Jacob Sigvardsen
Viðmerking: Yrktur 1. september 2008.
Jesus Kristus eg teg biði,
kom til mín við tínum friði
inn í mína møddu sál.
Veit mær sess við føtur tínar,
lætt tú av mær byrðar mínar,
– sjónskt tú sýn mær mið og mál.
Lær meg tolnan á teg lýða
og við føtur tínar níga,
kæri sálarhirði mín.
Einans tú kanst hvíld mær geva,
meðan eg skal fram meg streva,
til eg nái heim til tín.
Rætt mær har títt lívsins orðið,
sum í tær nú hold er vorðið,
lutur tann, ið varir við.
Aldri skal tann illa fara,
sum títt lívsins orð vil varða;
tað tær veitir sálarfrið.


text:
Richmond
Richmond er høvuðsstaður amerikanska lutastatinum Virginia. Býurin varð stovnaður í 1637, men fekk ikki býatstatus fyrr enn í 1737. Í 1779 gjørdist nýurin lutastatshøvuðsstaður. Býurin er uppkallaður eftir enska býinum Richmond, sum liggur tætt við London, og er nú ein partur av London.
Í 2012 hevði býurin 208.834 íbúgvar. Við upplandi, forstøðum, verður mett, at fólkatalið kemur upp á 1.282.509.
Richmond var frá 1861 til 1865 høvuðsstaður í Konfødereraðu Stater Amerikas (Confederate States of America, CSA).


text:
Tilsamans vitjaðu 3,5 milliónir ferðafólk í Ísrael í 2013. Tað er ein framgongd upp á eitt hálvt prosent í mun til 2012 og er tað mesta av ferðafólkum, sum hava verið í Ísrael í einum ári.
Sambært Ynet News vóru 53 prosent av ferðafólkunum kristin og 28 prosent jødar. Av teimum kristnu vóru 47 prosent katolikkar.
Ein greining vísir eisini, at 54 prosent av ferðafólkunum ongantíð høvdu verið í Ísrael fyrr. Spurd, hví tey komu til Ísrael, svaraðu 27 prosent, at tað var fyri at síggja kend støð í landinum. Onnur 22 prosent søgdu, at tey vóru á pílagrímsferð.
(Kelda: standby.dk)


text:
Orð og lag: H. Chapin / S. Chapin
Týtt: Steintór Rasmussen
Við stríð og pínu í eini sjúkrahússong
Kona mín føddi ein fittan drong
Men eg ferðist nógv var ei heima tá
Hann for til gongu var eg ikki hjá
Hann prátaði tá eg kom heim ein dag
Hann segði: Eg vil vil verða sum tú ja
Eg vil verða sum tú
Ikki ríða ranka og ongin lítil bjørn
Eingin vøgguvísa og ævintýr til børn
Nær kemur tú heim vónandi brátt
Tá fáa vit tað gott
Tá fáa vit tað aftur gott
Í síðstu viku fylti hann 10 ár
Hann segði: Takk fyri bóltin sum eg fekk frá tær
Tímur tú at sparka pápi spæla eitt spæl
Mín sonur í dag er tað so nógv sum eg skal
Hann smíltist tó blítt til mín hóast tað
Hann segði: Eg vil verða sum tú ja
Eg vil verða sum tú
Hann las niðri nú var í summarfrí
Hann kom framvið hevði ringa tíð
Mín sonur eg eri so stoltur av tær
Hann segði: Lykilin til bilin pápi lán tú mær
Eg skal vitja fólk tey eru heima nú
Pápi tað skilur tú
Eg eri gamal nú fái eftirløn ja
Mín sonur er giftur eg ringdi í dag
So sjáldan vit síggjast nær hevur tú frí
Hann segði: Arbeiði, húsið, pápi alt tekur tíð
Eg legði hornið á og skilti tá
At sonur mín líktist mær
Sum pápi sín blivin var


text:
14. februar
14. februar er dagur 45 í árinum í gregorianska kalendaranum. 320 dagar eru eftir av árinum (321 dagar um skotár er).
Í dag er sankta Valentinus dagur.
Hendingar[rætta | rætta wikitekst]
- 1919 - Fólkasamgongan verður stovnað; Bolsjevikkar gera innrás í Estlandi.
- 1952 - Vetrar Olympiada byrjar í Oslo í Noregi.
- 1966 - Avstralia innførir decimalsskipanina.
- 1970 - Talvsamband Føroya varð stovnað.
- 1989 - Ayatollah Khomeini sendir út eina fatwa móti høvundinum Salman Rushdie.
- 2014 - Føroyski stuttfilmurin Vetrarmorgun, sum Sakaris Stórá úr Skopun hevur leikstjórnað, vann altjóða filmsvirðisløn á Berlin Filmfestivalinum 2014 í bólkinum GENERATION 14PLUS, virðislønin verður á enskum nevnd The Special Prize of the Generation 14plus International Jury og var á 2500 Evro (umleið 18.000 krónur). Ingun í Skrivarastovu framleiddi filmin, Mikael Blak og Hanus G. Johansen gjørdu tónleikin, høvuðsleiklutirnir spældu Armgarð Mortensen og Helena Heðinsdóttir.
Føðingar[rætta | rætta wikitekst]
- 1927 - Lois Maxwell, kanadisk sjónleikarinna (d. 2007).
- 1942 - Michael Bloomberg, amerikanskur politikari.
- 1951 - Kevin Keegan, enskur fótbóltsleikari.
- 1953 - Hans Krankl, eysturrikskur fótbóltsleikari.
- 1967 - Mark Rutte, niðurlendskur politikari.
- 1970 - Simon Pegg, enskur sjónleikari.
- 1985 - Philippe Senderos, sveisiskur fótbóltsleikari.
- 1992 - Christian Eriksen, danskur fótbóltsleikari.
Andlát[rætta | rætta wikitekst]
- 1779 - James Cook (f. 1728).
- 1824 - Jens Christian Svabo (f. 1746).
- 2015 - Kári á Rógvi (f. 1973).


text:
Neyðtøka er eitt brotsverk. Men tað er ikki altíð eitt brotsverk, tá ein maður roynir eftir einari kvinnu, ikki ein gong tá tað hendir á ein avgjørdan ella ein klossutan hátt. Kurteisni skal ikki síðustillast við mannchauvinistisk álop.
#Mee Too rørslan hevur verið við til at fella illgrunakendar menn, sum hava framt kynsligan ágang, m.a. Harvey Weinstein og Kevin Spacey. Men tá ákærurnar eru ivasamar, so verða sakleys lív hótt við at verða oyðiløgd.
Áhugaverd grein frá The Telegraph Les grein her
Geoffrey Rush – 66 ára gamal Oscar vinnari og “Pirats of Caribbean” stjørna
“King Leer”
Yvirskriftin ber heitið “King Leer” (Gløði Kongur) og sjálvt um tað ikki stendur beinleiðis, ber hetta brá av ákæru um, at Rush hevur gjørt annað enn bara gløtt at kvinnuliga samstarvsfelagnum. Ágangurin var, sambært BBC, meðan framførslur vóru gjørdar til Shakespear leikin King Lear
Sambært BBC og bretska blaðnum The Telegraph, er Geoffrey Rush vorðin innisælur og fer helst ikki út um dyrnar. Hann hevur fingið angist og etur næstan einki og svevur lítið.
Seinni er tað sáddur ivi um ákærurnar móti Rush, men sambært sakførarunum hjá honum er skaðin longu hendur.
“Eg havi spurt, hví upplýsingarnir vóru afturhildnir og hví tað, sambært mannagongdunum hjá leikhúsinum, ongantíð hevur verið reistur spurningur um hetta við meg undir framleiðslunum við leiðsluna, stjóran, samstarvsfelagar ella øðrum í leiðslustiganum”, segði Rush. “Men eg havi einki svar fingið.”
Sambært sakførarunum hjá Geoffrey Rush, heldur Rush lítið um sína yrkisleið í dag. Hann hevur ongan áhuga í øðrum arbeiði innan film og sjónleik. Beint áðrenn jól, fór hann úr sínum embæti sum formaður í felagnum “Australian Academy of Cinema and Television Arts”.
Geoffrey Rush skuldi verið í gongd við upptøkur til tveir nýggjar filmar, men hann hevur í løtuni tikið seg burtur úr øllum films- og sjónleikaarbeiði.
Geoffrey Rush hevur síðan 1988 verið giftur við australsku sjónleikarinnuni Jane Menelaus. Saman eiga tey tvey børn, sum eru 23 og 26 ára gomul.
Sum sagt, so er tað ikki altíð eitt brotsverk, tá ein maður roynir eftir einari kvinnu, men tað er sjálvandi neyðugt at standa fram og gleðiligt, at so nógv hava dirvi til at gera tað. Men hetta kann eisini hava við sær at vandi verður fyri at um vit – uttan tamarhald – loyva vitnisburðum og orðum framat, kunnu fáa øvuta ávirkan, og hetta kann aftur føra við sær, at sakleys lív verða hótt við at verða oyðiløgd.


text:
Rottir
Tað milda vetrarveðrið, ið hevur verið nógv tey seinasta árini, hevur ikki gjørt rottu-pláguna minni. Kunoyar Kommuna hevur tí á várið 2010 lagt rættuliga stórar mongdir av rottu-eitri út í báðum bygdunum fyri at minka um pláguna. Hevur borgarin fingið trupuleikar av rottu, verður hann biðin at venda sær til kommununa, ella til Djóni Kunoy, tlf.nr. 456807/282217 fyri útflýggjan av rottu-eitri og eitri-køssum.
KALENDARI
SAMBAND
Kunoyar kommuna
Kunoyargøta 7
780 Kunoy
Tel. +298 21 68 14
Skrivstovan
Kunoyargøta 7
780 Kunoy
Opið er:
Mánadagin frá 9:00 til 11:00


text:
Tað bleiv byrjað í Keypmannahavn, og so gekk leiðin til Fjóni í gjár. Veðrið argaði so mikið nógv, at eftir 100 km (av umleið 180 km) bleiv kappingin avlýst vegna veður.
Veðurguðarnir vóru heldur ikki so blíðir í dag, men blíðari enn ígjár. Tað regnaði illa, men tá seinastu kilometrarnir skuldu koyrast av kongaetapuni kagaði sólin fram.
Byrjað varð í Otterup, og málið var í Vejle, á brøttu brekkuni Kiddesvej. Brekkan er nakað styttri enn bratta brekkan niðan úr Norðadali, men hallið er líka stórt – góð 20 prosent.
"Ein av stórstu sigrum hjá mær"
Orðini eigur vinnarin av 3. etapu, Mads Pedersen. Avgerðin fall í brøttu brekkuni í Vejle, og Mads vann á sterkum súkklarum sum eitt nú Michael Valgren, sum koyrur á einum av sterkasta liðnum í heiminum, Astana. Valgren var undan kappingini tippaður sum favorittur at vinna dagsins etapu.
Stutt aftaná at Mads fór framvið mállinjuni, kom okkara absolut sterkasti súkklari, Torkil Veyhe, á mál. Torkil gjørdist nummar 21 og kom á mál 39 sekund eftir vinnaran.
Teinurin var 189 km langur, og meðan vinnarin brúkti 4 tímar 28 minuttir og 15 sekund um teinin, so brúkti Torkil 4 tímar 28 minuttir og 54 sekund.
Torkil koyrur á Team COLOQUICK, og á liði saman við Torkil koyra:
Martin Mortensen, Christian Moberg, Jesper Schultz, Mathias Krigbaum, Rasmus Wallin, Louis Bendixen og Anders Hardahl.
Samanlagt liggur Torkil á einum 18. plássi, og tað eru nú 51 sekund upp til framsta súkklaran sum í dag eitur Mads Pedersen, altso vinnarin av dagsins etapu.
Torkil er kapteinur á Team Coloquick, og tað er tí honum tað verður koyrt fyri á teirra liði. Torkil var væl við í dag, men var óheppin á seinasta umfari niðan gjøgnum Kiddesvej, tá bakhjólið bleiv defekt, og hann soleiðis misti fleiri tídningarmikil sekund.
- Eg føldi meg væl í dag, og sat við teimum fremstu til allar seinast, men so fekk eg defekt seinastu ferð nidan eftir Kiddesvej og misti tí eitt sindur av tið, segði Torkil eftir kappingina.
Mads liggur á odda, og hevur brúkt 8 tímar 35 minuttir og 57 sekund. Bert 9 sekund skilja nummar eitt og tvey, og á 2. plássi liggur Michael Valgren.
Í morgin verður ein 18 kilometur langur einkultstartur á skránni. Startur og mál verður í Randers.
- Eg liggi samanlangt á einum 18. plássi, og havi 20 sekund upp til nummar tíggju, ið er Dries Van Gestel. Vónandi koyri eg so mikið væl í morgin, at eg endi frammanfyri Van Gestel, tá vit skulu kappast í einkultstarti, sigur Torkil Veyhe við heimasíðuna hjá Tórshavnar súkklufelag, tsf.fo.
Hetta er ein stuttur einkultstartur, men hóast tað kann úrslitið á einkultstartinum hava stórar broytingar á hvør koyrur í bláu føraratroyggjuni tá “finalan” skal koyrast leygardagin. Tá skulu Torkil og hinir súkklararnir koyra 198 km - frá Ebeltoft til Århus.


text:
Gjaldskort
Nær fái eg kortið, sum eg havi bílagt?
Tá tú hevur bílagt eitt kort, kunnu uml. tvær vikur ganga, til tú fært nýggja kortið.
Hvussu sperri eg mítt kort?
Set teg í samband við Kundatænastuna ella tína deild, um tú skalt sperra kortið.
Uttan fyri upplatingartíðir bankans kanst tú ringja til Nets
Ring +45 44 89 29 29, tá Dankort, Visa/Dankort og úttakingarkort skulu sperrast.
Ring +45 44 89 27 50, tá MasterCard og MasterCard Debit skulu sperrast
Tá tú ringir til Nets, skalt tú upplýsa
Navn
Bústað
Peningastovn
Kortnummar ella kontunummar
Kortið verður sperrað og kann ikki brúkast.
Hvat skal eg gera, um mítt kort er horvið ella vorðið misnýtt?
Um títt kort er horvið ella vorðið misnýtt, skalt tú alt fyri eitt sperra kortið. Í avgreiðslutíð bankans kanst tú venda tær til Kundatænastuna og sperra kortið.
Uttan fyri upplatingartíð kanst tú ringja til
Ring +45 44 89 29 29, tá Dankort, Visa/Dankort og úttakingarkort skulu sperrast.
Ring +45 44 89 27 50, tá MasterCard og MasterCard Debit skulu sperrast
Tá tú ringir til Nets, skalt tú upplýsa
Navn
Bústað
Peningastovn
Kortnummar ella kontunummar
Kortið verður sperrað og kann ikki brúkast.
Hvussu nógvan pening kann eg brúka við mínum korti uttanlands?
Tá tú brúkar títt kort uttanlands, kunnu ymiskar avmarkingar vera á upphæddum, og harafturat kunnu gjøld verða áløgd.
Visa/Dankort
Tú kanst taka í mesta lagi 2.000 kr. út um samdøgrið. Um tú rindar við kortinum í handlum, kanst tú brúka meira. Tú kanst tó í mesta lagi brúka samanlagt 20.000 kr. pr. leypandi 30 dagar, tvs. íroknað bæði úttøku í sjálvtøkum og keyp.
MasterCard Standard
Pening í hondina úr sjálvtøkum: 3.000 kr. um samdøgrið.
Pening í hondina úr sjálvtøkum: 15.000 kr. um mánaðin.
Gjald fyri at taka út í sjálvtøkum: 2 %, tó í minsta lagi 50 kr.
Hægsta mark fyri nýtslu (bæði keyp í handlum og úttøka úr sjálvtøkum): 30.000 kr. pr. leypandi 30 dagar.
MasterCard Gold
Pening í hondina úr sjálvtøkum: 6.000 kr. um samdøgrið.
Pening í hondina úr sjálvtøkum: 30.000 kr. um mánaðin.
Gjald fyri at taka út í sjálvtøkum: 2 %, tó í minsta lagi 50 kr.
Hægsta mark fyri nýtslu (bæði keyp í handlum og úttøka úr sjálvtøkum): 50.000 kr. pr. leypandi 30 dagar.
MasterCard Platinum
Pening í hondina úr sjálvtøkum: 10.000 kr. um samdøgrið.
Pening í hondina úr sjálvtøkum: 50.000 kr. um mánaðin.
Gjald fyri at taka út í sjálvtøkum: 2 %, tó í minsta lagi 50 kr.
Hægsta mark fyri nýtslu (bæði keyp í handlum og úttøka úr sjálvtøkum): 100.000 ella 250.000 kr. pr. leypandi 30 dagar.
Hvar síggi eg eitt yvirlit yvir míni kort?
Tú sært eitt yvirlit yvir tíni kort í Netbankanum.
Innrita í Netbankan – trýst á Kontur og gjaldingar - trýst á Kontuyvirlit.
Hvat skal eg gera fyri at kunna taka nýggja kortið í nýtslu?
Kortið skal virkjast, áðrenn tað kann nýtast. Tú fært eitt bræv við kortinum, og har verður greitt frá, hvussu kortið skal virkjast.
Hvat skal eg gera, um mítt kort ikki riggar?
Set teg í samband við okkum, um kortið ikki riggar.
Hvussu fái eg eitt felags loyniorð?
Um tú ynskir at fáa felags loyniorð, kanst tú seta teg í samband við okkum.
Hvussu bíleggi eg eitt kort?
Set teg í samband við okkum, um tú ynskir at bíleggja eitt kort.
Hvat skal eg gera, tá mítt kort gongur út?
Tú skalt einki gera. Eitt nýtt kort verður sjálvvirkandi sent til tín.
Hvat er eitt felags loyniorð?
Við felags loyniorði ber til at hava sama loynital til hesi kort:
- Dankort
- Visa/Dankort
- Visa Electron
- MasterCard Kredit
- MasterCard Debit
Hvussu nógv kann eg brúka við mínum kredittkorti?
Á heimasíðu okkara ber til at lesa meira um ymisku sløgini av kredittkortum umframt mørkini fyri mánaðarliga nýtslu.
Hvat skal eg gera, um eg havi gloymt mítt loynital?
Um tú hevur gloymt títt loynital, eigur tú at seta teg í samband við okkum. Vit senda tær síðani loynitalið umvegis bræv.
Hvussu endurbíleggi eg eitt kort?
Tær nýtist ikki at endurbíleggja eitt kort. BankNordik sendir tær nýtt kort, áðrenn gamla kortið gongur út.
Hvussu nógvan pening kann eg brúka við mínum korti í Føroyum?
Tað veldst um, hvat slag av korti tú hevur. Prísbókin hjá BankNordik inniheldur upplýsingar um mørk fyri nýtslu. Prísbókin er at finna her.


text:
Løgmaður og Jonathan P. Le Tocq, Chief Minister of Gurnsey
Føroyar menna samstarvið við Gurnsey
Dan Klein --- 29.06.2015 - 10:22
Løgmaður hevur í dag verið á fundi við Jonathan P. Le Tocq, Chief Minister of Gurnsey. Á fundinum viðgjørdu starvsbrøðurnir viðurskifti hjá londunum báðum við ES. Í sama viðfangi umrøddu teir eisini felags møguleikar og avbjóðingar hjá smátjóðum í Evropa.
Føroyar og Gurnsey hava nógv í felag. Báðar smátjóðirnar hava tilknýti til eitt ES-limaland, samstundis sum bæði Føroyar og Gurnsey eru uttanfyri ES. Løgmaður sær møguleikar í einum góðum samskifti við Gurnsey um viðurskiftini við ES hjá londunum báðum.
-Tað kann gagna londunum báðum at hava ein tættan dialog um viðurskiftini við ES, tí vit hava nógv til felags á hesum øki. Tað hevur longu verið eitt tætt samskifti um hesi mál á embætisstigi. Á fundinum í dag avráddu vit eisini at menna samstarvið á politiskum stigi, sigur Kaj Leo Holm Johannesen, løgmaður
Harumframt umrøddu partarnir eisini ríkisrættarligu viðurskiftini hjá londunum báðum. Somuleiðis viðgjørdu løgmaður og Jonathan P. Le Tocq útbúgvingarmál, fiskivinnu, skattaskipan og undirstøðukervið.
Mynd: Løgmaður og Jonathan P. Le Tocq, Chief Minister of Gurnsey


text:
Orð og lag: Kaj Johannesen
Um skamma stund óttast vit skerpingin.
Tí bøna vit!
Slepp os undan svongdini og lat ei børnini svøltandi skera í sjóðheitan
grát, tá svøvnurin suðar um sund.
Og vit svørja siðiligan atburð og sámiliga viðferð við tilfeingi teirra.
—
Harra Pávi!
Tygum eiga í ábyrgdini.
Halda tygum at Gudur tín sær teg sum sendiboð sítt.
Tað hjálpir ikki at koma og siga,
at hetta hevur sameindi leiðarin í sínum hondum.
Her má gangast aðra leið.
Ein spurningur er hvussu skulu tjóðirnar
koma til sættis – kvøða um frið?
Tú burdi gingið á odda,
skal megi tín slúsa í kjak um fosturtýning,
nú friðurin missur sítt flog.
Er tú blindur ella dovin
tú ævinleikans talsmaður,
nú brennur ljósið í báðum endunum.
Nær brýtur tú tøgnina sælu og hevur at ránsmanna kroppunum,
í sáttar talu, so at byrsumúlar tagna brátt.
Og framtíðin hvílur í vónini,
og vónin er altíð feti fyri framman.
Børnini, børnini!
—
Regnið í náttini slær taktur í gráum gøtum.
Snarljósið skyggjandi í svøvn leysum eygnalokum.
Øðin ristir tøgnina, hamarsgudur ríður um himmalhválvin.
Ei Mjølnir einsamallur er, varpa manngjørd snarljós vøllin.
Blóð tostin spríkir úr byrsumúlum, mjólka tenn sorlaðar av blý’ kúlum.
Nær heitasta skammast vit av líkasælu?
Kríggj, spýggj, blýggj!
ELI
Friðurin misti flog sítt inn í mannahjørtu.
Duld vórðu lyftini, fýratifimm vára fedra bjørtu.
Fólkaræði fingu vit, vitið misti bitið í minni
Ganga heimleys børn í ár, húsatoftir sum gapandi opin sár.
Tveytúsund fjøtra ár gingu út í gjár.
—
Tveir kópar berjast á vánni. Mjørkin dunar av fedranna syndum.
Hesin dagur er ikki til.
Og tó, bert fýra taktir til níggjunda slagi, skræðir ein barnarødd tokuna sundur.
Eitt evarska lítið Ictus cordis slær ólíkar taktir í ørskapsins fløkju.


text:
Altjóða støðan viðvíkjandi fosturtøkulógini, Frágreiðingin frá Sameindum Tjóðum 2013.[1]
Lógligt eftir umbøn.
Bert lógligt í førum har ið vandi er fyri lívinum hjá mammuni, vandi er fyri sálarligu heilsuni, vandi er fyri heilsuni, har ið talan er um neyðtøku, brek hjá fostrinum, og/ella sosioøkonomiskir faktorar.
Bert lógligt í førum har ið vandi er fyri lívinum hjá mammuni, vandi er fyri sálarligu heilsuni, vandi er fyri heilsuni, har ið talan er um neyðtøku og/ella brek hjá fostrinum.
Bert lógligt í førum har ið vandi er fyri lívinum hjá mammuni, vandi er fyri sálarligu heilsuni, vandi er fyri heilsuni og/ella talan er um neyðtøku.
Bert lógligt í førum har ið vandi er fyri lívinum hjá mammuni, vandi er fyri sálarligu heilsuni og/ella heilsuni.
Ólógligt uttan nakað undatak.
Ymiskt, alt eftir landsluti.
Eingin kunning. (Seinast dagført 18. mai 2014)
Fosturtøka er steðgur av barnsburðartilgongdini, áðrenn fostrið sjálvbjargið. Fyrisitingarligi munurin á einari fosturtøku og einum deyðføddum barni er at deyðfødd børn vera partur av føðingarhagtølunum, fáa eitt navn, fáa útvega eina deyðaváttan og verða jarða.
Í Føroyum er lógin frá 1959 viðvíkjandi fosturtøku enn í gildi (anordning nr. 228 af 20. juni1959 om ikrafttræden på Færøerne af lov om foranstaltninger i anledning af svangerskab m.m.") Sambært hesi lóg kann avgerð um fosturtøku verða tikin av einum sjúkrahúsyvirlækna, sum er settur á einum av teimum 3 sjúkrahúsunum í Føroyum, "dersom afbrydelsen er nødvendig for at afværge alvorlig fare for kvindens liv eller helbred og såfremt tilfældet er begrundet i sygdom, og dette er konstateret på et af de i loven omhandlede sygehuse".
Í Føroyum hevur talið á fosturtøkum seinastu árini ligið millum 29 og 59. Ársbýti sæst niðanfyri[2]:


text:
MA-fyrilestur á Føroyamálsdeildini
Fyrilesturin tekur støði í MA-ritgerð hennara: Eg eri – ikki eg – eri eg. Autofiktión í føroyskum skaldskapi. Í ritgerðini kannar Lydia samansetta og nógv umrødda tekstslagið autofiktión við útgávuni Sig at du lyver (2011) eftir Silviu Henriksdóttur sum dømi. Umframt at greina útgávuna viðger hon sjangruna og setur hana í bókmentaligt høpi.
Í fyrilestrinum verða høvuðstræðrir í ritgerðini tiknir fram, og frásagnarligu og paratekstligu eyðkennini í útgávuni verða viðgjørd.
Fyrilesturin er almennur, varir 45 minuttir og byrjar stundisliga kl. 14


text:
Liina Talvik er svenskur rithøvundur, sum er uppvaksin í Härjedalen.
Øllum í familjuni dámdu at lesa uttan Liina, men henni dámdi væl at finna uppá søgur og seinni at skriva tær niður. Í staðin fyri at lesa sjálv las mamman fyri henni líka til hon var stór genta.
Góði Gud, tak tær um reiggj skrivaði hon til gentur, sum ikki tímdu at lesa tjúkkar bøkur.
Hon er útbúgvin sjúkrarøktarfrøðingur, er gift og eigur trý børn.
Síðan 2000 hevur hon verið rithøvundur burturav.
Útgávur:
2000 Góði Gud, tak tær um reiggj
2001 Angin av vanilju
Ummæli/umrøða:
Finnur Helmsdal: Góði Gud, tak tær um reiggj. Oyggjatíðindi 6. oktober 2000
Hugin Eide: Angin av vanilju. Fregnir 14.-20. sept. 2001
Heimasíða:


text:
Maskinmeistarar samráðast um nýggjan sáttmála
Maskinmeistarafelagið er í løtuni í
samráðingum um fýra sáttmálar, sáttmálan hjá Strandferðsluni, sáttmálan hjá
alment settum maskinmeistarum á landi, sáttmálan við Vørn og sáttmálan hjá
teimum, sum eru við Magnusi Heinason.
Sáttmálin hjá
alment settum maskinmeistarum í landi umfatar millum annað sjúkrahúsini og
arbeiðseftirlitið, skrivar Kringvarp Føroya á heimasíðuni.
Kringvarpið
endurgevur formannin í Maskinmeistarafelagnum, Ólav Gunnarsson, fyri at siga, at
partarnir standa langt frá hvørjum øðrum.
Maskinmeistarafelagið
krevur í samráðingunum, at teirra løn fer at líkjast meira lønini hjá alment
settum maskinmeistarum í Danmark.
Myndatekstur: Ólavur Gunnarsson, formaður í
Maskinmeistarafelagnum.
Kelda: Kringvarp Føroya


text:
Tað er ikki ein ”serlig uppgáva” at vera kunningarfólk í almennu miðfyrisitingini. Føroysk Miðlafólk hava nógvar limir, sum eiga at fáa møguleikan at søkja eitt tílíkt starv
Í útvarpstíðindunum 22. august sigur aðalstjórin í Mentamálaráðnum, at tað er eitt heilt serligt starv at vera kunningarfólk fyri landsstýriskvinnuna, og tí ber til at gera serligar avtalur í eitt avmarkað tíðarskeið.
Føroysk Miðlafólk vil staðiliga heita á Mentamálaráðið um at halda og virða almenna setanarpolitikkin. Endamálið við hesum politikki er sum kunnugt, at øll skulu fáa møguleikan at søkja tey størv, sum nú einaferð bjóðast innan tað almenna. Harfrá skulu størvini so setast út frá fakligum og sakligum metingum, soleiðis at best skikkaði persónur verður settur.
Tá ein aðalstjóri byrjar at stigbenda grundprinsippið við argumentum sum, at her er talan um ”serligar uppgávur” í avmarkað tíðarskeið, so er tíð at rópa varskó.
Tað er ikki ein serlig uppgáva at vera kunningarfólk. Føroysk Miðlafólk hava í dag fleiri limir, sum arbeiða sum kunningarfólk. Uppgávurnar kunnu eisini vera tíðaravmarkaðar. Mentamálaráðið hevur í aktuella døminum sett eitt fólk í starv í eitt ár, uttan at nakar annar persónur hevur fingið møguleikan at bjóða seg fram. Harvið virðir ráðið ikki almenna setanarpolitikkin.
Av givnum orsøkum vita vit í Føroyskum Miðlafólkum ikki, hvussu og eftir hvørjum sáttmála starvið er sett. Starvið í Mentamálaráðnum er jú ikki lýst leyst nakrastaðni. Vit loyva okkum tó at minna á, at eitt nú Starvsmannafelagið og Akademikarafelagið hava við í teirra sáttmálum, at øll størv skulu lýsast leys – eisini tíðaravmarkað størv og fyribilsstørv.
Føroysk Miðlafólk skal ikki meta um førleikarnar hjá tí, sum hevur fingið starvið. Men felagið loyvir sær at minna á sjálvt endamálið við setanarpolitikkinum, sum er ”at tryggja, at stovnurin setir umsøkjara, ið úr einum heildarsjónarmiði er best egnaður til starvið.” Hvussu kann Mentamálaráðið gera hesa meting, tá ráðið ikki so frægt sum loyvir fólki at bjóða seg fram?
Um aðalráðini ikki ganga á odda sum fyrimyndir fyri almenna setanarpolitikkin, so er skjótt at spilla kemur í.


text:
Vel tín lit
Ein studentaskúlanæmingur hevði sett sær fyri eitt summar, at hann vildi vinna sær pening til sítt skúlagjald við at ganga hús úr húsi og selja bíbliur. Hann byrjaði, og fyrsta húsið hann kom til, var hjá skúlastjóranum. Kona skúlastjórans tók ímóti honum og segði kurteisliga, at familja hennara ikki hevði brúk fyri fleiri bókum. Meðan drongurin spákaði víðari, legði hon til merkis, at hann haltaði. "Áh, orsaka", rópti hon. "Eg vitsti ikki, at tú vart avlamin!" Táið drongurin vendi sær á, var hon greið yvir, at hon hevði sært hann og legði skundisliga aftrat: "Eg hevði ikki annað í huga enn at hámeta teg. Men kann heilsa tín ikki seta lit á lív títt?" Svar hansara var: "Jú, tað ger tað. Men tøkk fái Gud: Eg kann velja litin".
Táið Paulus og Silas vórðu settir í fangarúm í Filippi og ryggur teirra var upprivin av sløgum, sungu teir lovsangir (Apostlasøgan 16,23-25). Teir valdu tann bjarta litin ístaðin fyri teir myrku litirnar við tunglyndi, beiskleika og vónloysi.
Uttan mun til hvørjar vanlukkur ella kreppur møta okkum, kunnu vit eisini sjálvi gera av, hvussu vit taka tað. Við íbúgvan Heilaga Andans kunnu vit nokta fyri at mála lív okkara myrkagrátt í gremjan og knarran. Ístaðin fyri eigur tann litur, ið vit velja, at vera himmalbláur við nøgdsemi, tí hjálp Guds er altíð til taks.
Umsett úr Our Daily Bread
Mikkjal á Bergi